ΗΜΕΡΙΔΑ ΔΙΚΗΓΟΡΙΚΟΥ ΣΥΛΛΟΓΟΥ ΚΕΡΚΥΡΑΣ 25-11-2016

ΕΙΣΗΓΗΣΗ ΓΡΗΓΟΡΙΟΥ ΚΟΜΠΟΛΙΤΗ ΕΙΡΗΝΟΔΙΚΗ
ΘΕΜΑΤΑ – ΔΙΑΓΡΑΜΜΑ
Ι. Υπαγόμενα στο νόμο και εξαιρούμενα του νόμου χρέη μετά το ν. 4336/15 (σελ 12)

Ια. ΕΙΔΙΚΑ:

ΧΡΕΗ ΑΠΟ ΑΔΙΚΟΠΡΑΞΙΑ

ΧΡΕΗ ΑΠΌ ΑΣΦΑΛΙΣΤΙΚΕΣ ΕΙΣΦΟΡΕΣ -  ΕΝΤΑΞΗ ΣΤΟ ΝΟΜΟ 3869/2010- Η ΣΥΝΤΑΓΜΑΤΙΚΟΤΗΤΑ ΤΗΣ ΡΥΘΜΙΣΗΣ- Η ΕΠΙΔΡΑΣΗ ΣΤΗ ΘΕΜΕΛΙΩΣΗ ΣΥΝΤΑΞΙΟΔΟΤΙΚΟΥ ΔΙΚΑΙΩΜΑΤΟΣ  
ΙΙ. ΚΑΤΑΘΕΣΗ ΑΙΤΗΣΗΣ:

α) Ο τυπικός έλεγχος γραμματείας μετά το ν. 4336/15. Συνέπειες παράλειψης

β) Η διαδικασία κατάθεσης της αίτησης μετά το ν. 4336/15, χρόνος ολοκλήρωσης κατάθεσης-εφαρμοστέο δίκαιο - Υπογραφή και κατάθεση δικογράφου αίτησης από διάδικο ή πληρεξούσιο δικηγόρο.
ΙΙΙ. ΠΡΟΣΩΡΙΝΗ ΔΙΑΤΑΓΗ
 Η Χρονική ισχύς της 

ΙV. ΡΥΘΜΙΣΗ ΑΡΘΡ. 8 ΓΙΑ ΜΗΝΙΑΙΕΣ ΚΑΤΑΒΟΛΕΣ   

  ΤΑ ΚΡΙΤΗΡΙΑ ΓΙΑ ΤΟΝ ΟΡΙΣΜΟ ΤΟΥ ΠΟΣΟΎ ΤΩΝ ΚΑΤΑΒΟΛΩΝ αρθ. 8 παρ. 2    
 V . Η ΔΙΑΤΑΞΗ ΤΟΥ ΑΡΘΡΟΥ 9 ΠΑΡ. 2 ΜΕΤΑ  ΤΟΥΣ Ν. 4336/15 και 4346/15   
  α) ΚΡΙΤΗΡΙΑ ΕΝΤΑΞΗΣ ΣΤΗ ΡΥΘΜΙΣΗ

  β) ΤΟ ΑΝΤΙΤΙΜΟ ΤΗΣ  ΔΙΑΣΩΣΗΣ ΤΗΣ ΚΑΤΟΙΚΙΑΣ

  γ)  ΣΧΕΔΙΟ ΑΠΟΠΛΗΡΩΜΗΣ

  δ) ΠΕΡΙΟΔΟΣ ΧΑΡΙΤΟΣ 
  ε)   ΚΑΤΑΓΓΕΛΙΑ ΡΥΘΜΙΣΗΣ

ΕΙΔΙΚΑ ΘΕΜΑΤΑ

  Ι. Επανυποβολή αίτησης ή συμπληρωματική αίτηση κατά το ν. 4336/15- νομιμότητα ένταξης νέων χρεών- εφαρμοστέο δίκαιο  
 ΙΙ.   ΕΠΙΚΑΙΡΟΠΟΙΗΣΗ – συνέπειες παράληψης   
ΙΙΙ.  «Αρθρο 5α Ταχεία Διευθέτηση Μικροοφειλών  

 ΙV. ΥΠΟΘΗΚΗ ΣΕ ΑΚΙΝΗΤΟ ΤΡΙΤΟΥ
---------------------- 

----------------------
 Ι. Υπαγόμενα στο νόμο και εξαιρούμενα του νόμου χρέη μετά το ν. 4336/15  
Ια. ΕΙΔΙΚΑ:

ΧΡΕΗ ΑΠΟ ΑΔΙΚΟΠΡΑΞΙΑ

ΧΡΕΗ ΑΠΌ ΑΣΦΑΛΙΣΤΙΚΕΣ ΕΙΣΦΟΡΕΣ -  ΕΝΤΑΞΗ ΣΤΟ ΝΟΜΟ 3869/2010- Η ΣΥΝΤΑΓΜΑΤΙΚΟΤΗΤΑ ΤΗΣ ΡΥΘΜΙΣΗΣ- Η ΕΠΙΔΡΑΣΗ ΣΤΗ ΘΕΜΕΛΙΩΣΗ ΣΥΝΤΑΞΙΟΔΟΤΙΚΟΥ ΔΙΚΑΙΩΜΑΤΟΣ  

ΟΙ ΑΛΛΑΓΕΣ ΜΕ ΤΟ   Ν. 4336/15

Οι εισαγόμενες νέες ρυθμίσεις  καταλαμβάνουν  τις αιτήσεις που έχουν κατατεθεί  μετά  το ν. 4336/15, δηλαδή μετά  τις 19-8-15 (χρόνος έναρξης της ισχύος του), σύμφωνα με την παρ. 5 των μεταβατικών διατάξεων. 
1)  ΕΝΤΑΣΣΟΜΕΝΕΣ ΝΕΕΣ ΑΠΑΙΤΗΣΕΙΣ μετά το ν. 4336/15
1. Εντάσσονται πλέον και οι βεβαιωμένες οφειλές προς το Δημόσιο από φόρους κλπ, οφειλές προς τους Ο.Τ.Α. α' και β' βαθμού και τα νομικά τους πρόσωπα, καθώς και ασφαλιστικές οφειλές προς τους Οργανισμούς Κοινωνικής Ασφάλισης.  Η ένταξη και των οφειλών αυτών σε ρύθμιση είναι δυνητική για τον οφειλέτη, σε αντίθεση με τα χρέη προς ιδιώτες των οποίων η ένταξη είναι υποχρεωτική στο σύνολό τους για τον οφειλέτη σύμφωνα με την αρχή της καθολικότητας. Προϋποθέσεις ένταξης των χρεών αυτών είναι: α) Να μην πρόκειται για τα μοναδικά χρέη του οφειλέτη, δηλαδή θα πρέπει να συντρέχουν και με άλλα χρέη προς ιδιώτες. 

β) Να έχουν βεβαιωθεί από την Αρχή τουλάχιστον ένα χρόνο πριν την κατάθεση της αίτησης.  Ο περιορισμός αυτός της ανάληψης  πριν το τελευταίο έτος δεν ισχύει για τα χρέη που τελούν σε αναστολή διοικητική, δικαστική ή εκ του νόμου ή έχουν υπαχθεί σε ρύθμιση ή διευκόλυνση τμηματικής καταβολής, η οποία είναι σε ισχύ.

Για το υπολογισμό, του έτους θα πρέπει να λαμβάνεται υπόψη η  βεβαίωση υπό ευρεία έννοια, η οποία χρονικά προηγείται της υπό στενή έννοια η οποία ενδιαφέρει μόνο για την κτήση τίτλου εκτέλεσης (βλ. και σε Βενιέρη-Κατσά εκδ. 3η σελ. 190 επ.). 
Βεβαίωση με την ευρεία έννοια είναι η διαδικασία προσδιορισμού, από τις κατά νόμο διοικητικές ή άλλες Αρχές, της χρηματικής απαίτησης του Δημοσίου κλπ, του είδους της, (της προέλευσής της) της αιτίας, για την οποία οφείλεται, του έτους που αφορά και τον υπόχρεο προς πληρωμή.  
Οι οριστικές πράξεις των αρμοδίων αρχών που περιέχουν τα ανωτέρω στοιχεία χαρακτηρίζονται νόμιμοι τίτλοι είσπραξης.  Απαιτείται, λοιπόν,  νόμιμος τίτλος είσπραξης της οφειλής, γιατί μόνο μετά την έκδοσή του καθίσταται απαιτητή και εισπράξιμη.  Τέτοιος  τίτλος είναι κάθε δημόσιο έγγραφο από το οποίο προκύπτει το βέβαιο και εκκαθαρισμένο της οφειλής και ειδικότερα το ποσό κατά κεφάλαιο, τόκους, προσαυξήσεις και έξοδα, ώστε σε περίπτωση αμφισβήτησης να είναι δυνατός ο δικαστικός έλεγχος, ήτοι τόσο ως προς τη νομιμότητα του τίτλου όσο και ως προς το βέβαιο και εκκαθαρισμένο της απαίτησης και του ύψους του ποσού αυτής . Ειδικότερα αποτελούν νόμιμους τίτλους είσπραξης του δημοσίου κλπ εσόδου, α)  η νόμιμη βεβαίωση που εκδίδεται από τις αρμόδιες αρχές για τον προσδιορισμό του εισπρακτέου ποσού, του είδους του εσόδου και της αιτίας για την οποία οφείλεται, β) κάθε άλλο δημόσιο έγγραφο από το οποίο αποδεικνύεται η οφειλή ως προς όλα τα στοιχεία της αυτά (είδος, ποσό κλπ, όπως η πράξη προσδιορισμού φόρου (το φύλλο ελέγχου όταν αυτό έχει καταστεί οριστικό, ή η πράξη συμβιβασμού των αποτελεσμάτων του ελέγχου), η απόφαση του δικαστηρίου που τροποποιεί ή αποδέχεται τα αποτελέσματα του ελέγχου, το φύλλο εκκαθάρισης των υποβαλλομένων φορολογικών δηλώσεων, ΕΝΦΙΑ κ.λ.π
  γ. Προϋπόθεση ακόμη υπαγωγής των χρεών προς το Δημόσιο κλπ στις ρυθμίσεις του νόμου, είναι η παραίτηση από την άσκηση του δικαιώματος ή και του δικογράφου οποιουδήποτε ενδίκου βοηθήματος ή μέσου ενώπιον αρμοδίου δικαστηρίου ή προσφυγής ενώπιον διοικητικής αρχής (πχ ΤΔΕ)μέχρι την ημερομηνία κατάθεσης αίτησης ενώπιον του αρμόδιου δικαστηρίου κατά τον παρόντα νόμο, εφόσον οι υποθέσεις εκκρεμούν ενώπιον των αρμοδίων δικαστηρίων και διοικητικών αρχών και δεν έχουν ακόμη συζητηθεί. 

Η διάταξη αυτή αναφέρεται στις περιπτώσεις που ο οφειλέτης έχει ήδη αμφισβητήσει την οφειλή του με προσφυγή στο αρμόδιο διοικητικό όργανο ή δικαστήριο, ή δεν την έχει μεν αμφισβητήσει, όμως   έχει την προθεσμία να το κάνει (βλ. σε Βενιέρη-Κατσά εκδ. 3η σελ. 194), (βλ. για την παραίτηση  άρθ. 143 ΚΔΔ).  

Για τις παραπάνω απαιτήσεις από βεβαιωμένες οφειλές προς το Δημόσιο από φόρους, ασφαλιστικές  εισφορές κλπ θα πρέπει να περιέχονται στην αίτηση τα παραπάνω χαρακτηριστικά (προϋποθέσεις) που ορίζει ο ν. 4336/15 για την ένταξή τους σε ρύθμιση. Αν κάποια δε συγκεντρώνει τα χαρακτηριστικά αυτά (π.χ. χρέος από ΕΜΦΙΑ έτους 2015), ως προς αυτήν η αίτηση θα πρέπει να απορριφθεί ως μη νόμιμη.    

2)ΔΑΝΕΙΑ ΑΠΟ ΑΣΦΑΛΙΣΤΙΚΑ ΤΑΜΕΙΑ 

 Τα   χρέη από τη χορήγηση δανείων από φορείς Κοινωνικής Ασφάλισης  των αρθ. 15 και 16 ν. 3856/07,  προστέθηκαν  με το  αρθ.  20 παρ. 15 του ν.  4019/11 στα εξαιρούμενα των ρυθμίσεων του νόμου  του αρθ. 1 παρ. 2 . 

Με την τροποποίηση της διάταξης αυτής του αρθ. 1 παρ. 2 με το ν. 4336/15 δεν περιελήφθη  στις περιοριστικά απαριθμούμενες περιπτώσεις εξαιρούμενων χρεών και  τα χρέη αυτά και συνεπώς από 19-8-15 μπορούν να ενταχθούν στις ρυθμίσεις του νόμου (βλ.  σε Βενιέρη-Κατσά εκδ. 3η σελ. 198).
 Β. ΕΞΑΙΡΟΥΜΕΝΕΣ ΑΠΑΙΤΗΣΕΙΣ μετά το ν. 4336/15
1.  ΧΡΕΗ ΑΠΟ ΑΔΙΚΟΠΡΑΞΙΑ

Με το ν. 4336/15 προστέθηκαν στα εξαιρούμενα χρέη και αυτά που έχουν ως γενεσιουργό αιτία το αδίκημα από βαριά αμέλεια και όχι μόνο από δόλο. Επίσης άλλαξε η διατύπωση του αρθ. 1 παρ. 2 των εξαιρούμενων λόγω αδικοπραξίας χρεών και αντί του όρου αυτού εισάγεται ο όρος «αδίκημα»,  αντί αυτού της «αδικοπραξίας» . 

Ο όρος αδίκημα χρησιμοποιείται τόσο στο ποινικό όσο και στο αστικό δίκαιο. Οι έννοιες του αστικού και ποινικού αδικήματος δεν συμπίπτουν απόλυτα ως προς την έκτασή τους, καθόσον υπάρχουν αστικά αδικήματα που δεν είναι συγχρόνως και ποινικά όπως και το αντίθετο.

Επίσης οι όροι «αδικοπραξία» και «αδίκημα» κατά την κρατούσα άποψη δεν ταυτίζονται. Ως αδικοπραξία (αδικοπραξία υπό ευρεία έννοια ή αντικειμενική αδικοπραξία) χαρακτηρίζεται κάθε άδικη πράξη ανεξάρτητα αν είναι υπαίτια (όπως η αδικοπραξία φρενοβλαβούς ή ανήλικου κάτω των 10 ετών, στην οποία λείπει η ικανότητα καταλογισμού και άρα το στοιχείο της υπαιτιότητας). Ως αδίκημα (αδικοπραξία υπό στενή έννοια ή υποκειμενική αδικοπραξία)  χαρακτηρίζεται κάθε παράνομη και υπαίτια   πράξη, από την οποία επέρχεται ζημία στα έννομα αγαθά άλλου προσώπου  και γεννάται υποχρέωση αποζημίωσης. Με την παραπάνω έννοια όλα τα  αδικήματα είναι και αδικοπραξίες όχι όμως και το αντίστροφο (βλ. για τα παραπάνω σε Γεωργιάδη-Σταθόπουλο Ερμ. ΑΚ εισαγ. παρατ. στα άρθρα 914-938 αριθ. 1 και 12 ). 

Κατά την άποψή μου  ο όρος «αδίκημα» στο νόμο χρησιμοποιείται με την έννοια  του αστικού αδικήματος και όχι του ποινικού αδικήματος (βλ. για τις   εννοιολογικές αυτές διακρίσεις των όρων «αδικοπραξία» και «αδίκημα» σε Γεωργιάδη-Σταθόπουλο Ερμ. ΑΚ εισαγ. παρατ. στα άρθρα 914-938 αριθ. 1 και 12 ).  Συνεπώς με τη διαφοροποίηση στη διατύπωση από την αρχική μορφή της διάταξης δεν εισάγεται τροποποίηση στη ρύθμιση,  καθόσον και με την προηγούμενη διατύπωση, αυτή της «αδικοπραξίας», ουσιαστικά ο νομοθέτης εννοούσε την υπό στενή έννοια αδικοπραξία, δηλαδή το αστικό αδίκημα, αφού μόνο απ’ αυτήν γεννάται υποχρέωση προς αποζημίωση. Υπέρ αυτού συνηγορεί και το γεγονός ότι, εφόσον βούληση του  νομοθέτη ήταν η εξαίρεση να αφορά μόνο τα χρέη από ποινικό αδίκημα, δεν θα περιλάμβανε διάταξη σχετικά με την υποκειμενική υπόσταση του αδικήματος, ως προϋπόθεση της εξαίρεσης, αφού το υποκειμενικό στοιχείο  προσδιορίζεται (ενιαία με το αντικειμενικό) στην ποινική διάταξη που  προβλέπει τη συγκεκριμένη πράξη ως αδίκημα.  Εκτός αυτού, κατά κανόνα, για τη στοιχειοθέτηση του  ποινικού αδικήματος απαιτείται δόλος. Εδώ όμως εισάγεται και η βαρεία αμέλεια ως υποκειμενικό στοιχείο του αδικήματος,  η οποία όμως κατά κανόνα   δεν αρκεί για το ποινικά κολάσιμο της πράξης, ενώ είναι αρκετή για το αστικό αδίκημα. Ούτε γίνεται διάκριση στο ποινικό αδίκημα της αμέλειας σε βαρειά και ελαφρά, όπως στη συγκεκριμένη διάταξη (βλ. και σε Κρητικό εκδ. 4η σελ. 73, αντιθ. Βενιέρης-Κατσάς σελ. 180)).

Ειδικά όσον αφορά τα χρέη προς το Δημόσιο κλπ, εξαιρούνται της υπαγωγής τους στο νόμο εκείνα των οποίων η μη πληρωμή τους συνιστά αδίκημα, σύμφωνα με τις ειδικές διατάξεις που  θεσπίζουν το ποινικά κολάσιμο, με ποσοτικά κατά βάση κριτήρια.

 -- Η σημασία του υποκειμενικού στοιχείου του δόλου και της βαριάς αμέλειας.

Προκειμένου να εξαιρεθεί ένα χρέος που προέρχεται από αδικοπραξία του οφειλέτη πρέπει να  ερευνηθεί αν η αδικοπραξία διαπράχθηκε από δόλο ή βαρειά αμέλεια, το δε βάρος της απόδειξης το έχουν οι πιστωτές(όπως και για τα υπόλοιπα εξαιρούμενα του νόμου χρέη, πχ ότι η ανάληψη του χρέους έγινε εντός του έτους από την κατάθεση της αίτησης). Συνεπώς ένα τέτοιο χρέος ο οφειλέτης θα το περιλάβει στην αίτησή του, απόκειται δε στους πιστωτές να επικαλεσθούν και αποδείξουν  τη συνδρομή των στοιχείων της εξαίρεσης, δηλαδή ότι προέρχεται από αδικοπραξία, η οποία τελέστηκε από δόλο ή βαρειά αμέλεια, σε θετική δε περίπτωση η αίτηση ως προς το χρέος αυτό θα απορριφθεί ως μη νόμιμη. Σε διαφορετική περίπτωση το δικαστήριο θα το περιλάβει στη ρύθμιση (βλ. και σε Κρητικό εκδ. 4η σελ. 74 και Βενιέρη-Κατσά σελ. 183).

2)  ΧΡΕΗ ΑΠΟ  ΑΞΙΩΣΗ ΔΙΑΤΡΟΦΗΣ ΣΥΖΥΓΟΥ ΚΑΙ ΤΕΚΝΟΥ

Με την τροποποίηση της διάταξης του αρθ. 1 παρ. 2 με το ν. 4336/15  εισάγεται μια ακόμη κατηγορία εξαιρούμενων χρεών αυτά που προέρχονται από αξίωση για διατροφή του συζύγου ή του τέκνου κατά του υπόχρεου οφειλέτη. Η υποχρέωση αυτή πηγάζει από το νόμο, ακόμη  μπορεί να πηγάζει από  σύμβαση ή δικαστική απόφαση.  Τέτοια υποχρέωση  του οφειλέτη προβλέπεται  και για τους ανιόντες του ή αδέλφια του (αρθ. 1486 επ. και 1504 ΑΚ). Για το λόγο αυτό θα πρέπει η εξαίρεση να επεκταθεί  και στις αξιώσεις των προσώπων αυτών  κατ’ εφαρμογή των συνταγματικών αρχών της αναλογικότητας και ισότητας  (βλ. έτσι Βενιέρης-Κατσάς εκδ. 3η σελ. 199).
V. ΧΡΕΗ ΑΠΌ ΑΣΦΑΛΙΣΤΙΚΕΣ ΕΙΣΦΟΡΕΣ -  ΕΝΤΑΞΗ ΣΤΟ ΝΟΜΟ 3869/2010- Η ΣΥΝΤΑΓΜΑΤΙΚΟΤΗΤΑ ΤΗΣ ΡΥΘΜΙΣΗΣ- Η ΕΠΙΔΡΑΣΗ ΣΤΗ ΘΕΜΕΛΙΩΣΗ ΣΥΝΤΑΞΙΟΔΟΤΙΚΟΥ ΔΙΚΑΙΩΜΑΤΟΣ

Με τη νομοθετική   επέμβαση  που έγινε με το ν. 3869/10    υπηρετείται τόσο το δημόσιο συμφέρον, αφού η περιθωριοποίηση μεγάλου αριθμού πολιτών δημιούργησε ένα κρίσιμο κοινωνικό πρόβλημα και έχει σημαντικές επιπτώσεις στην εύρυθμη λειτουργία της οικονομίας, όσο και   την  αξία και προσωπικότητα  του οφειλέτη, η οποία επιτάσσει τη χορήγηση σ’ αυτόν μιας  δεύτερης ευκαιρίας   για την επάνοδό του στην κοινωνική και οικονομική ζωή. Η συνδρομή των λόγων αυτών  δικαιολογούν τη νομοθετική εισαγωγή περιορισμών στις  αξιώσεις των πιστωτών, μέσω της ενταξιακής διαδικασίας και της ρυθμιστικής παρέμβασης του δικαστηρίου, για το λόγο δε αυτό οι ρυθμίσεις του νόμου βρίσκονται εντός των συνταγματικών πλαισίων(βλ. Κρητικό «Ρύθμιση των οφειλών υπερχρεωμένων φυσικών προσώπων » εκδ. 4η σελ. 2 επ. και Βενιέρη-Κατσά «Εφαρμογή του Ν 3869/2010 για τα Υπερχρεωμένα Φυσικά Πρόσωπα» εκδ. 3η σελ. 27 επ.).
 Με το ν. 4336/15 ο νομοθέτης υπήγαγε στις ρυθμίσεις του νόμου και βεβαιωμένες οφειλές   προς το Δημόσιο από φόρους κλπ, οφειλές προς τους Ο.Τ.Α. α' και β' βαθμού και τα νομικά τους πρόσωπα, καθώς και ασφαλιστικές οφειλές προς τους Οργανισμούς Κοινωνικής Ασφάλισης, όπως έχουν διαμορφωθεί με τις προσαυξήσεις και τους τόκους υπερημερίας, πλην αυτών από διοικητικά πρόστιμα και χρηματικές ποινές.  Η ένταξη και των κατηγοριών αυτών χρεών  του υπερχρεωμένου πολίτη στη ρυθμιστική διαδικασία που προβλέπει ο νόμος υπαγορεύτηκε από τους ίδιους πιο πάνω λόγους, για τους οποίους υπήγαγε και τις οφειλές προς ιδιώτες και συνεπώς η ενδεχόμενη μείωσή τους με τη δικαστική ρύθμιση δεν είναι αντισυνταγματική. 

  Σύμφωνα με αρθ. 1 παρ. 2 εδ. β’ περ. γ’ και 3 της Υποπαραγράφου Α.4  (ν. 4336/15), στο πεδίο εφαρμογής του   ν. 3869/10 δύνανται να υπαχθούν και   ασφαλιστικές οφειλές προς τους Οργανισμούς Κοινωνικής Ασφάλισης, όπως έχουν διαμορφωθεί με βάση τις προσαυξήσεις και τους τόκους εκπρόθεσμης καταβολής. 

  Με  τη διάταξη αυτή δε ρυθμίζονται ζητήματα κοινωνικής ασφάλισης,  αλλά διευρύνεται απλώς ο αριθμός  των υπαγομένων στη διαδικασία του νόμου απαιτήσεων με την ένταξη νέων κατηγοριών χρεών,  τα οποία με την αρχική του  μορφή εξαιρούνταν της ενταξιακής  διαδικασίας.    

Σκοπός της ρύθμισης για ένταξη στη διαδικασία του νόμου και των χρεών από ασφαλιστικές εισφορές, ήταν να συμμετέχουν στις διανομές των μηνιαίων δόσεων των ρυθμίσεων   των αρθ. 8 παρ. 2 και 9 παρ. 2, καθώς και στη διανομή του προϊόντος της εκποίησης της ρύθμισης του αρθ. 9 παρ. 1 και οι ασφαλιστικοί οργανισμοί, ώστε να ικανοποιηθεί μέρος έστω των απαιτήσεών τους, προς όφελος όχι μόνο των ίδιων, αλλά και του οφειλέτη, αφού με την  εξόφληση  μέρους των οφειλομένων, αυξάνονται οι πιθανότητες απόλαυσης των ανταποδοτικών οφελών (πχ σύνταξης, ή μεγαλύτερου ποσού αυτής), επίσης δε και του ασφαλιστικού κεφαλαίου. Μένοντας ο ασφαλιστικός φορέας εκτός της διαδικασίας του ν. 3869/10, ελάχιστες πιθανότητες είχε να ικανοποιηθεί από έναν υπερχρεωμένο οφειλέτη, ο οποίος επιπρόσθετα  έχει να υπηρετήσει τις υποχρεώσεις που θα του επιβληθούν στα πλαίσια της δικαστικής ρύθμισης των χρεών του με τους ιδιώτες πιστωτές του. Εκτός αυτού,  δεν μπορεί να  ξεκινήσει διαδικασία αναγκαστικής εκτέλεσης κατά της κύριας κατοικίας του οφειλέτη, της οποίας έχει διαταχθεί η διάσωση, λόγω της δεσμευτικότητας της απόφασης, παρά μόνο μετά την ολοκλήρωση της ρύθμισης, δηλαδή, συνήθως  μετά την πάροδο 20   και πλέον ετών.  

 Η   ρύθμιση, λοιπόν,  για ένταξη στη διαδικασία   του ν. 3869/10 και των χρεών από ασφαλιστικές  εισφορές προς τους Οργανισμούς Κοινωνικής Ασφάλισης,  περιορίζεται στο πεδίο εφαρμογής του ν. 3869/10, με τον οποίο  επιδιώκεται η αντιμετώπιση του  σύγχρονου  προβλήματος  της υπερχρέωσης των ιδιωτών,  προκειμένου να καταστεί δυνατή, με την υπό προϋποθέσεις απαλλαγή τους από τα χρέη, η επάνοδός τους στην οικονομική και κοινωνική ζωή. Έτσι ο οφειλέτης μπορεί να κάνει ένα νέο ξεκίνημα στην επαγγελματική του ζωή,  και να συνεχίσει την ασφάλισή του σε υγιείς πλέον βάσεις 

  Δεν επεκτείνεται όμως η ρύθμιση αυτή σε θέματα κοινωνικής ασφάλισης με τη  θέσπιση ευνοϊκότερων προϋποθέσεων  απόλαυσης των ασφαλιστικών παροχών (πχ απονομής σύνταξης)  σε  ορισμένη  κατηγορία προσώπων και συγκεκριμένα αυτών που βρίσκονται σε αδυναμία εκπλήρωσης της υποχρέωσης για καταβολή των ασφαλιστικών τους εισφορών.  Συνεπώς και μετά την  ένταξη στη διαδικασία του νόμου των χρεών από ασφαλιστικές εισφορές, η ενδεχόμενη απαλλαγή του οφειλέτη ασφαλισμένου με την τήρηση των όρων της ρύθμισης κατ’ αρθ. 11  παρ. 1 ν. 3869/10 από το υπόλοιπο των χρεών του , επιφέρει μόνο τις προβλεπόμενες   στα πλαίσια του ν. 3869/10   συνέπειες,  και δε μεταβάλλει τις προϋποθέσεις που προβλέπονται από τις ισχύουσες διατάξεις της νομοθεσίας για την κοινωνική ασφάλιση  για τη χορήγηση των ασφαλιστικών  παροχών.  Επομένως ,   εξακολουθεί,  και μετά  την προβλεπόμενη με τη διάταξη του αρθ. 11 του νόμου απόσβεση της οφειλής με την τήρηση των όρων της ρύθμισης,     να συνδέεται η  απόλαυση των ασφαλιστικών παροχών και ειδικότερα η χορήγηση της σύνταξης καθώς και το ύψος της  με τις  οικονομικές προϋποθέσεις που προβλέπονται από το Καταστατικό Ασφαλίσεως του κάθε Ταμείου, δηλαδή με την ολοσχερή εξόφληση των οφειλομένων εισφορών.

  Ενόψει αυτών με την ένταξη στις ρυθμίσεις του νόμου των χρεών από ασφαλιστικές εισφορές δε  θίγεται στο βαθμό που θα επέλθει απαλλαγή του οφειλέτη κατ’ αρθ. 11 του νόμου, το ασφαλιστικό κεφάλαιο, αφού ο ασφαλιστικός φορέας θα στερηθεί μεν των εισφορών ως προς τις οποίες επήλθε απαλλαγή,  όμως, από την άλλη πλευρά, θα στερηθεί και ο ασφαλισμένος του δικαιώματος   για την απόκτηση   σύνταξης ή  θα του χορηγηθεί, εφόσον θεμελιώνει δικαίωμα, σύνταξη μικρότερου ύψους με βάση την αρχή της ανταποδοτικότητας, ανάλογη των εισφορών που καταβλήθηκαν, δηλαδή οι ασφαλιστικές παροχές θα προσαρμοστούν   στις πράγματι καταβληθείσες εισφορές.

Συνεπώς η ρύθμιση δεν είναι αντίθετη με τη διάταξη   της παρ. 5 του άρθρου 22 του Συντάγματος, με την οποία κατοχυρώνεται ο θεσμός της κοινωνικής ασφάλισης   με γνώμονα την ασφαλιστική κάλυψη ολόκληρου του εργαζόμενου πληθυσμού της χώρας και την προστασία του ασφαλιστικού κεφαλαίου. 

Βέβαια με την ίδια διάταξη  προστατεύεται συνταγματικά  και το δικαίωμα για ασφαλιστική κάλυψη  του συνόλου του εργαζόμενου πληθυσμού,  και θα μπορούσε να λεχθεί ότι   η ενδεχόμενη στέρηση ή περιορισμός του δικαιώματος  για σύνταξη του υπερχρεωμένου οφειλέτη, ως συνέπεια της ένταξης στις ρυθμίσεις του νόμου και της προβλεπόμενη απαλλαγής,  αντίκειται στη διάταξη αυτή.     Όμως η συνέπεια αυτή δεν επέρχεται υποχρεωτικά εκ του νόμου, αφού με το ν. 3869/10 χορηγείται δικαίωμα και δεν επιβάλλεται υποχρέωση στον οφειλέτη να ζητήσει την ένταξή του στις ρυθμίσεις του  . Κυρίως όμως γιατί,  ο νομοθέτης με την πιο πάνω   διάταξη, εισάγοντας εξαίρεση στην αρχή της καθολικότητας που ισχύει κατ’ αρθ. 8 παρ. 1 γ’  για τις οφειλές προς ιδιώτες,  προβλέπει την προαιρετική ένταξη στη διαδικασία των χρεών από ασφαλιστικές εισφορές,   δίνοντας έτσι το δικαίωμα στον οφειλέτη ασφαλισμένο να   εντάξει σε ρύθμιση τα υπόλοιπα χρέη   του και  αφήνοντας, κατ’ επιλογή του, εκτός ρύθμισης αυτά προς τον ασφαλιστικό του φορέα ώστε να τα εξυπηρετήσει εκτός ρύθμισης και να τύχει των αντίστοιχων  ασφαλιστικών παροχών. Μάλιστα διευκολύνεται προς την κατεύθυνση αυτή με την ελάφρυνσή του μέσω της ένταξης και την απαλλαγή του από μέρος των υπολοίπων χρεών του.

 (βλ. την ΕιρΠΑΤΡ  494-2016)   

    ΝΟΜΟΘΕΤΙΚΗ ΜΕΤΑΒΟΛΗ ΜΕ ΤΟΥΣ Ν. 4336 ΚΑΙ 4346/15 - ΔΥΝΑΤΟΤΗΤΑ ΜΕΤΑΡΡΥΘΜΙΣΗ ΤΗΣ ΟΡΙΣΤΙΚΗΣ ΑΠΟΦΑΣΗΣ ΚΑΤ’ ΑΡΘ. 758 ΚΠΟΛΔ ΓΙΑ ΤΗΝ ΕΝΤΑΞΗ ΣΤΗ ΡΥΘΜΙΣΗ ΚΑΙ   ΕΞΑΙΡΟΥΜΕΝΩΝ ΥΠΟ ΤΟ ΠΡΟΓΕΝΕΣΤΕΡΟ ΔΙΚΑΙΟ (Ν. 3869/10 ΚΑΙ 4161/13) ΑΠΑΙΤΗΣΕΩΝ ΚΑΙ ΑΝΤΙΣΤΡΟΦΩΣ.  

Κατ’ αρχάς, όπως γίνεται δεκτό από τη νομολογία, είναι δυνατή   η τροποποίηση της ρύθμισης με την επίκληση της μεταστροφής της νομολογίας και της μεταβολής του νομοθετικού καθεστώτος (ΕφΑθ 1042/72 Νοβ 27-1125. ΕφΙωαν 154/82 ΝοΒ 30-1294, Μπέης Πολ.Δικ. 1991, αρθ. 758 σελ. 321). 

 Εφόσον   γίνει δεκτή η δυνατότητα  μεταρρύθμισης της οριστικής ρύθμισης με την επίκληση της  μεταβολής του νομοθετικού καθεστώτος και τροποποιηθούν οι οριστικές αποφάσεις ρύθμισης ώστε να ενταχθούν και οφειλές προς το Δημόσιο κλπ, ή να εξαιρεθούν οφειλές από αδικοπραξία που διαπράχθηκε από βαρεία αμέλεια ή αξιώσεις από διατροφή ,  ως προς τις οποίες   το προγενέστερο δίκαιο περιείχε αντίθετη ρύθμιση(υπέρ αυτής της άποψης Βενιέρης-Κατσάς   «Εφαρμογή του Ν 3869/2010 για τα Υπερχρεωμένα Φυσικά Πρόσωπα» εκδ. 3η σελ. 202), θα πρέπει να ανατραπούν πληθώρα αποφάσεων και μάλιστα στο σύνολό τους, αφού η ενδεχόμενη ένταξη νέου πιστωτή (πχ Δημοσίου κλπ)θα επιφέρει ανακατατάξεις σε όλες τις γενόμενες ρυθμίσεις. Ειδικότερα και ως προς τη ρύθμιση του αρθ. 8 για μηνιαίες καταβολές θα πρέπει να γίνει αναδιανομή του ποσού των καταβολών που απομένουν μέχρι την ολοκλήρωση της ρύθμισης ώστε να ικανοποιηθεί και η απαίτηση του νέου πιστωτή (πχ Δημοσίου).  Παράλληλα  θα γεννηθούν αξιώσεις από τον αδικαιολόγητο πλουτισμό του νέου πιστωτή, αφού αυτός  υποκαθίσταται κατά την αναλογία της απαίτησής του στις θέσεις των υπολοίπων πιστωτών και έχει κατ’ αυτών αξίωση για τα ποσά που έλαβαν αδικαιολογήτως  εξαιτίας της μη ένταξης και του μη συνυπολογισμού και της απαίτησής του στη διανομή του ποσού των μηνιαίων καταβολών (αρθ. 8 ν. 3869/10 σε συνδυασμό με το αρθ. 904 επ. ΑΚ). Αντίθετα αν εξαιρεθεί από τη ρύθμιση εξαιρετέα πλέον   απαίτηση   και πάλι θα πρέπει να γίνει αναδιανομή του ποσού των καταβολών μεταξύ των υπολοίπων πιστωτών που θα απομείνουν, οι οποίοι παράλληλα θα έχουν αξίωση για τα ληφθέντα χωρίς να τα δικαιούται κατά του πιστωτή που θα εξέλθει της ρύθμισης. Επίσης ως προς τη ρύθμιση του αρθ. 9 παρ. 2, αυτή της εξαίρεσης από την εκποίηση της κύριας κατοικίας του οφειλέτη, θα πρέπει να επέλθουν αλλαγές ως προς τον  τρόπο διανομής των μηνιαίων  δόσεων και συγκεκριμένα  αντί της προνομιακής ικανοποίησης των εμπραγμάτως εξασφαλισμένων πιστωτών η διανομή θα γίνει κατά τα οριζόμενα   στις διατάξεις των αρθ. 976 επ. ΚΠολΔ. Από τα παραπάνω καθίσταται εμφανές ότι η ενδεχόμενη μεταρρύθμιση της απόφασης για την ένταξη των εξαιρούμενων κατά το προγενέστερο δίκαιο χρεών και αντιστρόφως,  θα προκαλέσει σύγχυση στα εμπλεκόμενα μέρη και  θα διαταραχθεί σε μεγάλο βαθμό η επιβαλλόμενη σταθερότητα του ρυθμιστικού μέτρου και η ασφάλεια δικαίου που διέπει τη γενόμενη ρύθμιση με οριστική δικαστική απόφαση γι’ αυτό θα πρέπει σε κάθε περίπτωση να αποκλειστεί.
Πέραν των παραπάνω, στους ν. 4336 και 4346/15  περιλαμβάνεται μεταβατική διάταξη, η οποία απαγορεύει  σαφώς την αναδρομική ισχύ των διατάξεών τους.  Συνεπώς, εφαρμοστέο ως προς τα υπαγόμενα ή μη σε ρύθμιση χρέη είναι το δίκαιο που ίσχυε κατά το χρόνο δημοσίευσης της οριστικής απόφασης ρύθμισης,   η οποία, επομένως, δεν μπορεί να ανακληθεί ή μεταρρυθμιστεί κατ’ αρθ. 758 ΚΠολΔ ώστε να εφαρμοστούν ως προς τα ζητήματα αυτά οι νέες ρυθμίσεις του νόμου, διαφορετικά θα οδηγούμαστε σε άμεση αποδοχή της αναδρομικότητας των νεότερων αυτών νομοθετημάτων, πράγμα που απαγορεύεται σαφώς με τις μεταβατικές τους διατάξεις.  

ΙΙ. ΚΑΤΑΘΕΣΗ ΑΙΤΗΣΗΣ:

α) Ο τυπικός έλεγχος γραμματείας μετά το ν. 4336/15. Συνέπειες παράλειψης
 Με τη νέα ρύθμιση της παρ. 3 του αρθ. 4 προβλέπεται ένα προστάδιο πρωτοκόλλησης αρχικά της αίτησης και τυπικός έλεγχός της από τη γραμματεία του ειρηνοδικείου, όσον αφορά την πληρότητα του περιεχόμενου της και των εγγράφων που τη συνοδεύουν με δυσμενείς επιπτώσεις για τον οφειλέτη, την αρχειοθέτηση  της υπόθεσης, για την οποία δεν προβλέπεται η προβολή αντιρρήσεων.
    Ο έλεγχος αυτός ορίζεται μεν ως τυπικός, όμως είναι ουσιαστικός αφού αφορά την πληρότητα  του περιεχομένου της αίτησης και των αποδεικτικών συνοδευτικών εγγράφων, ενδέχεται δε να έχει δυσμενείς επιπτώσεις για τον οφειλέτη με την αρχειοθέτηση  της υπόθεσης, για την οποία δεν προβλέπεται η προβολή αντιρρήσεων.   Η ανάθεση  του έργου αυτού στη γραμματεία του Ειρηνοδικείου είναι καταφανώς αντίθετη με το Σύνταγμα. Και αυτό γιατί ο έλεγχος του περιεχόμενου της αίτησης, καθώς και των  εγγράφων που τη συνοδεύουν και αφορούν την απόδειξη του περιεχομένου της είναι έργο του δικαστηρίου, όπως επίσης  η απόφαση περί απόρριψης της αίτησης για τυπικούς (ως αόριστης) ή ουσιαστικούς λόγους (ως αναπόδεικτης) κατ’ αρθ. 87 του Συντ.. Δεν είναι λοιπόν συνταγματικά ανεκτό η ανάθεση του έργου αυτού σε δικαστικό υπάλληλο, το γραμματέα του δικαστηρίου, με τη δυνατότητα μάλιστα αρχειοθέτησης της αίτησης,  στερώντας στον οφειλέτη το δικαίωμα παροχής έννομης προστασίας από το δικαστήριο κατά παράβαση του αρθ.  20 Συντ. και του αρθ. 6 παρ. 1 της ΕΣΔΑ.  Αλλά και υπό το πρίσμα της διάκρισης των εξουσιών του αρθ. 26 του Συντ. η διάταξη είναι αντισυνταγματική, αφού ανατίθεται σε διοικητικό όργανο να αποφασίζει οριστικά και αμετάκλητα για την τύχη της αίτησης του οφειλέτη, δηλαδή επί της ουσίας της υπόθεσης, κρίση η οποία απονέμεται από το Σύνταγμα στη δικαστική εξουσία (βλ. και σε Βενιέρη-Κατσά εκδ. 3η σελ. 272 επ.).
  Ενόψει αυτών ενδεχόμενη προβολή από πιστωτή της παράλειψης  ελέγχου ή του ελλιπούς ελέγχου δεν μπορεί να έχει τύχη, αφού,  πέραν της αντισυνταγματικότητας της διάταξης κατά τα προλεχθέντα, δεν προβλέπεται  απαράδεκτο ή ακυρότητα από το νόμο από τη μη αρχειοθέτηση της αίτησης από τη γραμματεία.   Το δικαστήριο θα προχωρήσει στην  εκδίκαση της  υπόθεσης  και ενδεχομένως την απορρίψει είτε για τυπικούς λόγους, λόγω ελλείψεων του περιεχομένου της, που δε συμπληρώθηκαν κατά τη συζήτηση, είτε ως αναπόδεικτης, επειδή δεν προσκομίστηκαν κατά τη συζήτηση τα αποδεικτικά έγγραφα του οφειλέτη. 
β) Η διαδικασία κατάθεσης της αίτησης μετά το ν. 4336/15, χρόνος ολοκλήρωσης κατάθεσης-εφαρμοστέο δίκαιο - Υπογραφή και κατάθεση δικογράφου αίτησης από διάδικο ή πληρεξούσιο δικηγόρο.
Με τις  διατάξεις των   παρ.  3 και 4 του άρθρου 4 μετά το ν. 4336/15  προβλέπεται ότι η γραμματεία του ειρηνοδικείου με την παραλαβή της αίτησης προβαίνει  σε πρωτοκόλληση της και στη συνέχεια σε  στον τυπικό έλεγχο αυτής εντός δύο (2) εργασίμων ημερών από την παραλαβή της. Και εφόσον από τον   έλεγχο δεν διαπιστώθηκε οποιαδήποτε έλλειψη όσον αφορά το περιεχόμενο της αίτησης, τα συνοδευτικά αυτής έγγραφα  η αίτηση του οφειλέτη εισάγεται άμεσα προς προσδιορισμό δικασίμου για την συζήτηση, διαφορετικά καλείται ο αιτών να τη συμπληρώσει στην οριζόμενη προθεσμία. Εφόσον η προθεσμία  περάσει άπρακτη ο φάκελος της αίτησης τίθεται στο αρχείο.   

Ως προς τις αιτήσεις, λοιπόν, που κατατέθηκαν μετά το ν. 4336/15    στη διαδικασία κατάθεσης προβλέπεται ένα μεσοδιάστημα τυπικού ελέγχου.  Το μεσοδιάστημα αυτό ,  μπορεί να είναι μεγαλύτερο του προβλεπόμενου από το νόμο, αφού δεν ορίζεται κάποια συνέπεια από την παρέλευση της προθεσμίας ελέγχου,  εξαρτάται δε βασικά από  φόρτο εργασίας της γραμματείας των δικαστηρίων αλλά και από τη βούληση τρίτων προσώπων ακόμη και αντιδίκων του οφειλέτη πχ τραπεζών. Είναι όμως  ιδιαίτερα σημαντικό για την όλη υπόθεση, αφού με την κατάθεση της αίτησης συνδέονται ιδιαίτερα σοβαρές συνέπειες, όπως η έναρξη της εκ του νόμου προστασίας του οφειλέτη από τα καταδιωκτικά μέτρα,   κυρίως δε μετά τη νομοθετική μεταβολή με τους ν. 4336 και 4346/15, οι οποίοι δεν είναι αναδρομικής ισχύος,   για  το νομοθετικό καθεστώς στο οποίο   θα υπαχθεί η αίτηση.
Ανακύπτει, λοιπό, το ζήτημα πότε ολοκληρώνεται η διαδικασία κατάθεσης της αίτησης, κατά το χρόνο της πρωτοκόλλησής της ή αυτόν της περαίωσης του τυπικού ελέγχου της γραμματείας.
 Με την νομοθετική μεταβολή του ν. 4346/15 (από 1-1-16),  παρατηρήθηκε το φαινόμενο της   αθρόας κατάθεσης αιτήσεων στο τέλος του 2015 ώστε να υπαχθούν στο προγενέστερο δίκαιο. Το φαινόμενο αυτό προκάλεσε μεγάλο φόρτο εργασίας στις γραμματείες των δικαστηρίων,  με αποτέλεσμα η  περαίωση του τυπικού ελέγχου να γίνει εντός του 2016, μετά, δηλαδή την έναρξη ισχύος του νέου δικαίου. 

   Κατά την άποψή μου κατά το διάστημα αυτό του τυπικού ελέγχου της αίτησης από τη γραμματεία, η διαδικασία της κατάθεσης βρίσκεται   σε  εκκρεμότητα μέχρι την ολοκλήρωση του.  Συνεπώς η κατάθεση έχει μεν γίνει νομότυπα από το διάδικο με την προβλεπόμενη από το νόμο πρωτοκόλληση, όμως τελεί υπό την αίρεση της ολοκλήρωσης του τυπικού ελέγχου. 

 Συνεπές, λοιπόν, είναι να δεχθούμε ότι, εφόσον κατά την 4 παρ. 1 η διαδικασία του νόμου αρχίζει από την κατάθεση της αίτησης, οι δε  αιτήσεις  έχουν  κατατεθεί  νομότυπα με την προβλεπόμενη από το νόμο πρωτοκόλλησή τους, απλώς τελούν σε υπηρεσιακή εκκρεμότητα, η ολοκλήρωση της διαδικασίας κατάθεσης της αίτησης τελεί υπό την αίρεση  της ενέργειας του τυπικού ελέγχου. Επομένως με την  περαίωσή του, ολοκληρώνεται αναδρομικά από το χρόνο  της πρωτοκόλλησης η διαδικασία  κατάθεσης και επέρχονται οι συνέπειες του νόμου που συνοδεύονται με την άσκηση της αίτησης.    Ενόψει αυτού,    στις  αιτήσεις που κατατέθηκαν (πρωτοκολλήθηκαν) πριν την 1-1-2016, θα  εφαρμοστούν οι διατάξεις  του προγενέστερου δικαίου(βλ. την ΕιρΠατρ 350/16, 391 και 392/2016). Το ίδιο θα πρέπει να γίνει δεκτό και για εκείνες τις αιτήσεις, που παρουσιάζουν ελλείψεις ως προς το περιεχόμενο ή το οριζόμενα από το νόμο συνοδευτικά έγγραφα, για τις οποίες προβλέπεται η χορήγηση  από τη  γραμματεία προθεσμίας συμπλήρωσης. Κατά τη   διατύπωση της παραπάνω διάταξης, η διαδικασία κατάθεσης των αιτήσεων αυτών ολοκληρώνεται μετά τη συμπλήρωση των ελλείψεων. Μέχρι τότε βρίσκονται σε εκκρεμότητα, η οποία όμως αίρεται με τη συμπλήρωση.  

Συνεπές όμως είναι να δεχθούμε και ως προς αυτές, για τους ίδιους πιο πάνω λόγους,  ότι, εφόσον  έχουν  κατατεθεί  νομότυπα με την πρωτοκόλλησή τους, απλώς τελούν σε εκκρεμότητα μέχρι τη συμπλήρωση των ελλείψεων,  με την πλήρωση της αίρεσης υπό την οποία τελούν επέρχονται οι συνέπειές τους αναδρομικά από το χρόνο  της πρωτοκόλλησή τους.  

Οι υπόλοιπες όμως δικονομικές συνέπειες της κατάθεσης   των αιτήσεων (έναρξη προθεσμία επίδοσης κλπ)   επέρχονται  σε μεταγενέστερο αυτού της πρωτοκόλλησής τους χρόνο και συγκεκριμένα από την ολοκλήρωση του τυπικού ελέγχου και τη συμπλήρωση των ελλείψεων με τον ορισμό δικασίμου, χρόνο κατά τον οποίο προσδιορίζεται η δικάσιμος.   

 Με το ίδιο ζήτημα της ολοκλήρωσης της διαδικασίας κατάθεσης συνδέεται και η ακυρότητα ή μη του δικογράφου των αιτήσεων εκείνων που υπογράφονται και κατατέθηκαν από το διάδικο, οι οποίες πρωτοκολλήθηκαν πριν την εισαγωγή του νέου ΚΠολΔ, πριν δηλαδή την 1-1-2016.  
Η διάταξη του αρθ. 94 παρ. 2 περ. α` ΚΠολΔ με την προηγούμενη μορφή της   ερμηνεύτηκε ως  επιτρέπουσα  τη αυτοπρόσωπη   παράσταση   από το διάδικο ειρηνοδικείο και χωρίς δικηγόρο. Συνακόλουθα και το δικόγραφο της αίτησης μπορεί να υπογράφεται από τον οφειλέτη και να κατατίθεται αυτοπροσώπως από τον ίδιο, χωρίς να δημιουργείται από το λόγο αυτό ακυρότητα (ΕιρΔύμης 1/13, ΕιρΠατρ 171/13,444/15 ΤΝΠ-ΝΟΜΟΣ και 58/13 με σύμφωνο σχόλιο Κρητικού Δνη 54/13, Βενιέρης-Κατσάς εκδ. 3η   σελ. 216 επ. ).  

Ήδη με τη νέα διάταξη του αρθ. 94 παρ. 1 ΚΠολΔ καταργήθηκε η δυνατότητα δικαστικής παράστασης στο ειρηνοδικείο (εξαίρεση οι μικροδιαφορές) χωρίς πληρεξούσιο δικηγόρο και  είναι υποχρεωτική πλέον η παράσταση με πληρεξούσιο δικηγόρο και στις υποθέσεις των υπερχρεωμένων, που εκδικάζονται κατά τη διαδικασία της εκουσίας δικαιοδοσίας, από τον οποίο και πρέπει να υπογράφεται και να κατατίθεται το δικόγραφο της αίτησης  . 

Όσον αφορά τις εκκρεμείς μετά τη 1-1-16 αιτήσεις, οι οποίες κατατέθηκαν πριν την ημερομηνία αυτή (χρόνος έναρξης ισχύος του νέου ΚΠολΔ), δεν πάσχουν από ακυρότητα επειδή  υπογράφονται και κατατέθηκαν από τον οφειλέτη   και όχι από δικηγόρο (βλ. αρθ. 12 Εισ.ΝΚΠολΔ). Κατά τη συζήτησή τους όμως είναι υποχρεωτική η παράσταση με πληρεξούσιο δικηγόρο(βλ. τις ΕιρΠατρ 350/16 και 392/2016).

ΙΙΙ. ΠΡΟΣΩΡΙΝΗ ΔΙΑΤΑΓΗ

 Η Χρονική ισχύς της 
-Χρονική ισχύς της προσωρινής διαταγής:

  Με το ν. 4336/15 (αρθ. 5 παρ. 2)ορίζεται ότι η χρονική ισχύς της   προσωρινής διαταγής δεν μπορεί να υπερβαίνει σε διάρκεια τους έξι (6) μήνες. Προφανώς    συνδέεται με  τον προβλεπόμενο  από το νόμο χρόνο συζήτησης της αίτησης.  Αυτός όμως μπορεί να οριστεί και μετά το εξάμηνο, όταν λόγω φόρτου των πινακίων δε μπορεί να τηρηθεί το εξάμηνο. Συνεπώς αν αυτός οριστεί μετά το 6μηνο κατ’ ανάγκη θα πρέπει να έχει μεγαλύτερη διάρκεια η ισχύς της προσωρινής διαταγής,  πράγμα που βρίσκεται μέσα στο πνεύμα της διάταξης, η οποία σαφώς συνδέει τη χρονική διάρκεια της προσωρινής μ’ αυτή του μεσοδιαστήματος μέχρι τη συζήτηση της κύριας αίτησης, κατά το οποίο όμως είναι αναγκαία η προσωρινή προστασία. Συνεπώς η ισχύς της  μπορεί και πρέπει να οριστεί και πέραν του    εξαμήνου   μέχρι την   οριστική απόφαση ρύθμισης.  

Εξάλλου η στενή ερμηνεία της διάταξης και η αποδοχή της άποψης ότι καθορίζεται μ’ αυτή αυστηρά συγκεκριμένη χρονική διάρκεια ισχύος της προσωρινής διαταγής αντιβαίνει στο σύνταγμα και συγκεκριμένα είναι αντίθετη με τις διατάξεις του των αρθ. 20 παρ. 1 και 8 , αλλά και τη διάταξη του αρθ. 6 παρ. 1 της  Ευρωπαϊκής σύμβασης της Ρώμης , οι οποίες αφορούν και την προσωρινή δικαστική προστασία. Και αυτό γιατί η  δεσμευτική δικαστική διάγνωση του δικαιώματος,  ως συνταγματικά κατοχυρωμένη με τις  διατάξεις αυτές μορφή έννομης προστασίας συνοδεύεται από την προσωρινή εξασφάλισή του , χωρίς την οποία δεν μπορεί να εξασφαλιστεί η οριστική διάγνωση, και η αναγκαστική  πραγμάτωση .  Συνεπώς ο κοινός νομοθέτης δεν έχει την εξουσία να απαγορεύει την προσωρινή δικαστική προστασία,  και κάθε αντίθετη διάταξη είναι αντισυνταγματική (βλ, Μπέη ΚΠολΔ, σελ. 16 και σε Βενιέρη-Κατσά εκδ. 3η σελ. 393). 

ΑΝΑΚΛΗΣΗ

Μετά το ν. 4336/15 ορίζεται στο άρθρο 5   παρ.   4  ότι   «4. Σε περίπτωση που ο οφειλέτης καθυστερεί υπαιτίως την καταβολή των δόσεων που ορίζονται από τον ειρηνοδίκη, σύμφωνα με την παράγραφο 2, με συνέπεια το συνολικό ύψος του ποσού σε καθυστέρηση να υπερβαίνει αθροιστικώς την αξία τριών μηνιαίων δόσεων, ο ειρηνοδίκης ή το κατά περίπτωση αρμόδιο δικαστήριο  διατάσσει την ανάκληση της προσωρινής διαταγής με την οποία ορίστηκε η καταβολή των δόσεων, ή την ανάκληση κάθε άλλου προληπτικού ή ανασταλτικού μέτρου. Η αίτηση του πιστωτή για την ανάκληση κατατίθεται στο το αργότερο εντός τεσσάρων μηνών από τη δημιουργία του λόγου ανάκλησης. Κάθε κλήτευση πραγματοποιείται προ δέκα ημερών.»  

 Με τη διάταξη αυτή προβλέπεται πλέον ρητά η ανάκληση της προσωρινής διαταγής με τις ίδιες προϋποθέσεις, όπως γινόταν δεκτό από τη νομολογία και τη θεωρία και υπό το προγενέστερο δίκαιο ( στο ν. 4161/13, αρθ. 5 παρ. 2  γινόταν λόγος για έκπτωση,  η οποία  ερμηνεύτηκε από τη νομολογία  ότι είχε την έννοια της ανάκλησης).  
Επίσης διευκρινίστηκε ότι   αρκεί η συμπλήρωση αθροιστικά τριών καθυστερούμενων δόσεων χωρίς να είναι ανάγκη να είναι και συνεχόμενες. Και πάλι όμως δεν προβλέπονται κυρώσεις για την περίπτωση της μη  εκπλήρωσης της υποχρέωσης για εκούσιες καταβολές, οι οποίες έτσι δεν είναι υποχρεωτικές.  

Ήδη η διάταξη τροποποιήθηκε με το ν. 4346/15 με την απάλειψη του «υπαιτίως» και την προσθήκη του «ετησίως» . Με την απάλειψη του «υπαιτίως» μετατίθεται το βάρος της απόδειξης της ανυπαιτιότητας στον οφειλέτη  (βλ. και σε Βενιέρη-Κατσά εκδ. 3η σελ. 398).  Όμως προστέθηκε ο όρος «ετησίως», όπως και στην ανάλογη περίπτωση της καταγγελίας της ρύθμισης του αρθ. 9 παρ. 2 (βλ. για το θέμα αυτό κάτω από την τελευταία διάταξη).

ΙV. ΡΥΘΜΙΣΗ ΑΡΘΡ. 8 ΓΙΑ ΜΗΝΙΑΙΕΣ ΚΑΤΑΒΟΛΕΣ   

  ΤΑ ΚΡΙΤΗΡΙΑ ΓΙΑ ΤΟΝ ΟΡΙΣΜΟ ΤΟΥ ΠΟΣΟΎ ΤΩΝ ΚΑΤΑΒΟΛΩΝ αρθ. 8 παρ. 2    
 ΔΙΑΡΚΕΙΑ ΡΥΘΜΙΣΗΣ: 

Η ρύθμιση του αρθ. 8 μετά το ν. 4161/13, που καταλαμβάνει και τις προγενέστερές του αιτήσεις, προβλέπει καταβολές επί 3-5 χρόνια, ήδη δε μετά το ν. 4336/15, που δεν έχει αναδρομική ισχύ προβλέπει μηνιαίες καταβολές επί τρία χρόνια.

ΚΡΙΤΗΡΙΑ ΓΙΑ ΤΟΝ ΟΡΙΣΜΟ ΤΟΥ ΠΟΣΟΎ ΤΩΝ ΚΑΤΑΒΟΛΩΝ

    Ως προς το κριτήριο των περιουσιακών στοιχείων

Η διάταξη με τη νέα της διατύπωση μετά το ν. 4336/15, θέτει ως επιπλέον κριτήριο, αυτό των περιουσιακών στοιχείων του οφειλέτη για τον προσδιορισμό των μηνιαίων καταβολών. Η διατύπωση είναι ατυχής, καθόσον  τα περιουσιακά στοιχεία του οφειλέτη στα πλαίσια της ρύθμισης του αρθ. 8 παρ. 2  ενδιαφέρουν μόνο εφόσον είναι προσοδοφόρα .  Αν αποφέρουν εισόδημα αυτό περιλαμβάνεται στα πάσης φύσεως εισοδήματα. Συνεπώς δε χρειαζόταν ειδική αναφορά   στην  περιουσία  του οφειλέτη.   Η αναφορά και στην περιουσία του οφειλέτη δεν μπορεί να ερμηνευτεί ως συνεκτίμηση από το δικαστήριο και της αξίας της ώστε να προσδιοριστεί το ποσό των μηνιαίων καταβολών (όπως επί συνεκτίμησης για τον προσδιορισμό της έκταση της υποχρέωσης συνεισφορά των συζύγων αρθ. 1390 ΑΚ). Το ζήτημα της τύχης της περιουσίας του οφειλέτη  αποτελεί αντικείμενο της ρύθμισης του αρθ. 9 ,  στα πλαίσια της οποίας,   είτε  θα εξεταστεί  αν είναι ρευστοποιήσιμη ή όχι είτε θα διαταχθεί η διάσωση εφόσον πρόκειται για τη κύρια κατοικία.

  ΩΣ ΠΡΟΣ ΤΟ ΚΡΙΤΗΡΙΟ ΤΩΝ ΟΙΚΟΓΕΝΕΙΑΚΩΝ  ΔΑΠΑΝΩΝ ΔΙΑΒΙΩΣΗΣ     

   Στην αίτηση πρέπει να περιέχεται ακριβής περιγραφή της οικογενειακής   κατάστασης του οφειλέτη  (έγγαμος ή μη και τα προστατευόμενα μέλη, πχ παιδιά ανήλικα ή ανάπηρα ή σπουδαστές κλπ), η οποία αποδεικνύεται με την προσκόμιση σχετικού πιστοποιητικού οικογενειακής κατάστασης. 
   Η αναφορά  αυτή συνδέεται με τις βιοτικές ανάγκες του οφειλέτη και των προστατευόμενων μελών της οικογένειάς του, που αποτελούν το δεύτερο κριτήριο για τον καθορισμό των μηνιαίων δόσεων στα πλαίσια της ρύθμισης του αρθ. 8.  Όσον αφορά   το είδος των δαπανών, κατά βάση θα ληφθούν υπόψη οι δαπάνες που παρατίθενται στην αιτιολογική έκθεση του ν. 4336/15  και στον πίνακα εύλογων δαπανών της 54/15 απόφασης της ΤτΕ, χωρίς να δεσμεύεται το δικαστήριο να περιλάβει και άλλες δαπάνες που θα κρίνει ως αναγκαίες ή και αντιστρόφως να αφαιρέσει κάποιες απ’ αυτές. 
       Ως προς τον προσδιορισμό του  ποσού τους, το δικαστήριο  θα διαμορφώσει την κρίση του, στηριζόμενο  στο ύψος   ευλόγων δαπανών της 4ης κατηγορίας του πίνακα της  ΕΛΣΤΑΤ,  ο οποίος έχει συμβουλευτικό και μόνο χαρακτήρα,  σε συνδυασμό με τις ιδιαίτερες συνθήκες διαβίωσης (όπως καθορίζονται από τον τόπο κατοικίας, την ηλικία, την κατάσταση της υγείας, των ιδιαίτερων αναγκών πχ εκπαίδευσης) του συγκεκριμένου οφειλέτη  και της οικογένειάς του κατά το χρόνο συζήτησης της αίτησης, με βάση  τις αποδείξεις που θα προσκομιστούν και στα διδάγματα της κοινής πείρας  (βλ. αρθ. 1493 ΑΚ για τον προσδιορισμό του μέτρου διατροφής με βάση τις βιοτικές ανάγκες). Η έκθεση υπολογισμού των ευλόγων δαπανών διαβίωσης και της μεθοδολογίας υπολογισμού της ΕΛΣΤΑΤ, στην οποία  παραπέμπει το αρθ. 8 παρ. 2   έχει συμβουλευτικό και  όχι δεσμευτικό   χαρακτήρα για το δικαστήριο.   

    V . Η ΔΙΑΤΑΞΗ ΤΟΥ ΑΡΘΡΟΥ 9 ΠΑΡ. 2 ΜΕΤΑ  ΤΟΥΣ Ν. 4336/15 και 4346/15  
  α) ΚΡΙΤΗΡΙΑ ΕΝΤΑΞΗΣ ΣΤΗ ΡΥΘΜΙΣΗ

  β) ΤΟ ΑΝΤΙΤΙΜΟ ΤΗΣ  ΔΙΑΣΩΣΗΣ ΤΗΣ ΚΑΤΟΙΚΙΑΣ

  γ)  ΣΧΕΔΙΟ ΑΠΟΠΛΗΡΩΜΗΣ
Β. Η ΔΙΑΤΑΞΗ ΤΟΥ ΑΡΘΡΟΥ 9 ΠΑΡ. 2 ΓΙΑ ΤΗΝ ΕΞΑΙΡΕΣΗ ΑΠΟ ΤΗΝ ΕΚΠΟΙΗΣΗ ΤΗΣ ΚΥΡΙΑΣ ΚΑΤΟΙΚΙΑΣ ΜΕΤΑ  ΤΟ Ν. 4336/15

Εφαρμόζεται για τις αιτήσεις που κατατέθηκαν μεταξύ 19-8 και 31-12-15.

 Η μοναδική τροποποίηση αφορά τη διανομή του ποσού του ανταλλάγματος που υποχρεούται να καταβάλει ο οφειλέτης για τη διάσωση της κατοικίας του, η οποία ορίζεται να γίνεται συμμέτρως μεταξύ των πιστωτών  και ισχύει για τις αιτήσεις που κατατέθηκαν μεταξύ 14-8 και 31-12-15. Κατά τα λοιπά ισχύουν οι ρυθμίσεις του προγενέστερου δικαίου, όπως ο υπολογισμός του ανταλλάγματος της διάσωσης με βάση την αντικειμενική αξία της κατοικίας.
Β1. Η ΔΙΑΤΑΞΗ ΤΟΥ ΑΡΘΡΟΥ 9 ΠΑΡ. 2 ΜΕΤΑ  ΤΟ Ν. 4346/15

Εφαρμόζεται για τις αιτήσεις που κατατέθηκαν μετά τη 1-1-16 σύμφωνα με το αρθ. 14 παρ. 11 ν. 4346/15

Οι διαφοροποιήσεις της νέας ρύθμισης εντοπίζονται: α) στα κριτήρια που θέτει για την ένταξη του οφειλέτη στη ρύθμιση της διάσωσης (εισοδηματικά κλπ), β) στο αντάλλαγμα για τη διάσωση της κατοικίας (ίσο με την εμπορική της αξία μειωμένη κατά τα έξοδα εκτέλεσης), γ) στον τρόπο διανομής του στους πιστωτές,   δ) στη δυνατότητα του οφειλέτη να υποβάλει σχέδιο αποπληρωμής του ποσού του ανταλλάγματος.   Ακόμη, ε)  ως προς τη διάσωση της δυνητικής κατοικίας, καταργήθηκε η  απαγόρευση,  του  να μη διαθέτει η σύζυγος του οφειλέτη ακίνητο που να μπορεί να χρησιμοποιηθεί ως κύρια  κατοικία τους.  Συνεπώς για τις μετά τη 1-1-16  αιτήσεις ο οφειλέτη μπορεί να διασώσει τη δυνητική του κατοικία έστω και αν η σύζυγός του διαθέτει άλλο ακίνητο που μπορεί να χρησιμοποιηθεί ως κύρια  κατοικία τους. Η κατάργηση δεν καταλαμβάνει τις αιτήσεις που είχαν κατατεθεί πριν τη 1-1-16 (έναρξη ισχύος του ν. 4346/15), ενόψει και της μεταβατικής του διάταξης που απαγορεύει την αναδρομική εφαρμογή των διατάξεών του.   

β) ΚΡΙΤΗΡΙΑ  1. Εισοδηματικά κριτήρια

Διαθέσιμο οικογενειακό εισόδημα μικρότερο του 170% των εύλογων δαπανών διαβίωσης.

α)  Διαθέσιμο οικογενειακό εισόδημα: έσοδα οφειλέτη και προστατευόμενων μελών της οικογένειάς από κάθε πηγή  μείον οι άμεσοι φόροι, οι   εισφορές για κοινωνική ασφάλιση,   οι κρατήσεις του Ν. 4093/2012 ή υπέρ δημοσίου και η εισφορά αλληλεγγύης του Ν. 3986/2011, και αφού προστεθεί το σύνολο των επιδομάτων και άλλων ενισχύσεων, καθώς και το εισόδημα που απαλλάσσεται από το φόρο ή φορολογείται με ειδικό τρόπο, (βλ. για τον προσδιορισμό του την ΥΑ 130377/15 αρθ. 2).
β) Εύλογες δαπάνες διαβίωσης του οφειλέτη και της οικογένειάς του, όπως προσδιορίζονται στα αρθ. 5 παρ. 3 και 8 παρ. 2. 

Για τον προσδιορισμό των δύο αυτών οικονομικών μεγεθών ισχύει ό,τι λέχθηκε παραπάνω  στα πλαίσια της ρύθμισης του αρθ. 8 παρ. 2, οπότε δε χρειάζεται νέος προσδιορισμός τους στην απόφαση (και την αίτηση).  

2. Αντικειμενική αξία της κατοικίας:

Τα προβλεπόμενα όρια είναι χαμηλότερα σε σχέση με το προγενέστερο δίκαιο,  και συγκεκριμένα για άγαμο 180.000 ευρώ + 40.000 ευρώ για έγγαμο + 20.000 ευρώ για κάθε παιδί μέχρι τα τρία.

3. Συνεργάσιμος δανειολήπτης

 Θεσπίζεται ως υποχρεωτικό προαπαιτούμενο ο  χαρακτηρισμός του οφειλέτη ως «συνεργάσιμου δανειολήπτη», σύμφωνα με τον Κώδικα Δεοντολογίας. Ο οφειλέτης πρέπει να συμμετέχει  ενεργά στη θεσπιζόμενη από τον Κώδικα Δεοντολογίας διαδικασία  ώστε να εξασφαλίσει το χαρακτηρισμό του ως «συνεργάσιμου δανειολήπτη», και να εντάξει στη ρύθμιση της διάσωσης την κύρια κατοικία του. Όμως δεν απαιτείται και να συμφωνήσει ο οφειλέτης με την πρόταση του πιστωτή του, αρκεί η συμμετοχή του στη διαδικασία εξεύρεσης λύσης προς διευθέτηση του χρέους(βλ. και σε Βενιέρη-Κατσά εκδ. 3η σελ. 637 και εισήγηση Αρβανιτίδη στο σεμινάριο της ΕΣΔ της 3-4/11/15). Συνεπώς η ενδεχόμενη άρνησή του στην προτεινόμενη από την τράπεζα λύση δεν έχει συνέπειες.     

Ο Κώδικας Δεοντολογίας δεν καταλαμβάνει άλλους πιστωτές πλην των τραπεζών,  ούτε τα δάνεια από τράπεζες των οποίων οι συμβάσεις έχουν καταγγελθεί.

 Εφόσον εισάγεται ως προϋπόθεση της ένταξης στη ρύθμιση της διάσωσης της κύριας κατοικίας του οφειλέτη, ο χαρακτηρισμός του ως συνεργάσιμου δανειολήπτη, θα πρέπει να αναφέρεται στην αίτηση ότι ήταν συνεργάσιμος όποτε του ζητήθηκε από τους πιστωτές του πιστωτικά ιδρύματα, οι οποίοι και θα πρέπει να αποδείξουν το αντίθετο. Δεν αρκεί όμως για το σχηματισμό δικανικής πεποίθησης το σχετικό πιστοποιητικό της τράπεζας, το οποίο δε δεσμεύει το δικαστήριο. Αν είναι ή όχι συνεργάσιμος δανειολήπτης θα αποδειχθεί, επί αμφισβήτησης, από το σύνολο των αποδείξεων. Έτσι μπορεί να κριθεί ότι η ανταπόκριση στην πρόσκληση για ενημέρωση  της μεταβολής της οικονομικής του κατάστασης μετά την προθεσμία των 15 ημερών, ή  και η παράληψη  ακόμη της ενημέρωσης επουσιώδους όμως μεταβολής (τέτοιας, δηλαδή που δεν θα στοιχειοθετούσε ανειλικρίνεια κατά το αρθ. 10 του νόμου) δεν τον καθιστά μη συνεργάσιμο. 

 Σημειωτέον ότι ο Κώδικας Δεοντολογίας εφαρμόζεται από 1-1-16, χρόνο από τον οποίο  οι τράπεζες μπορούν να προσφύγουν στην προβλεπόμενη στον κώδικα αυτό διαδικασία για διευθέτηση της οφειλής.

ΠΟΣΟ ΑΠΟΠΛΗΡΩΜΗΣ ΓΙΑ ΤΗ ΔΙΑΣΩΣΗ ΤΗΣ ΚΑΤΟΙΚΙΑΣ

Η διάταξη του αρθ. 9 παρ. 2 ορίζει ότι, «Το σχέδιο διευθέτησης οφειλών θα προβλέπει ότι ο οφειλέτης θα καταβάλλει το μέγιστο της δυνατότητας αποπληρωμής του και ότι καταβάλλει ποσό τέτοιο ώστε οι πιστωτές του δεν θα βρεθούν, χωρίς τη συναίνεσή τους, σε χειρότερη οικονομική θέση από αυτήν στην οποία θα βρίσκονταν σε περίπτωση αναγκαστικής εκτέλεσης».

Κατά την αιτιολογική έκθεση «Ειδική µέριµνα λαµβάνεται ώστε να µην βλάπτονται τα συµφέροντα των πιστωτών, καθώς τίθεται ως βάση του ποσού που θα λάβουν δυνάµει του σχεδίου ρύθµισης το ποσό το οποίο θα ελάµβαναν σε περίπτωση αναγκαστικής εκτέλεσης της κύριας κατοικίας του οφειλέτη.».

Από τη διατύπωση της διάταξης αυτής σε συνδυασμό και με την αιτιολογική έκθεση σαφώς προκύπτει ότι το ποσό που τελικά θα επιβαρυνθεί ο οφειλέτης για τη διάσωση της κατοικίας του είναι αυτό που θα απέδιδε ένας αναγκαστικός πλειστηριασμός του ακινήτου της κατοικίας, δηλαδή το ποσό που θα επιτυγχανόταν από την αναγκαστική εκποίηση μείον τις δαπάνες   εκτέλεσης.  Το ποσό αυτό  αποτελεί υποχρεωτικό αντάλλαγμα, το οποίο ο οφειλέτης θα  πληρωθεί οπωσδήποτε ανεξάρτητα από την οικονομική του δυνατότητα. Αυτό υπό την προϋπόθεση βέβαια ότι τα χρέη του, που απομένουν μετά την αφαίρεση του ποσού των καταβολών επί τριετία του αρθ. 8 παρ. 2 υπερβαίνουν το ποσό αυτό. Γιατί διαφορετικά θα κληθεί να καταβάλει ποσό ίσο με το υπόλοιπο των χρεών του, τα οποία και θα εξοφλήσει πλήρως.  

Η ρύθμιση αυτή είναι συνεπής με το πνεύμα του νόμου,  κατά το οποίο  η διάσωση του ακινήτου της κατοικίας παρέχεται έναντι ανταλλάγματος,  που  αποτελεί ένα είδος αναχρηματοδότησης του οφειλέτη  και μάλιστα έντοκης. Συνεπώς το αντίτιμο της διάσωσης δεν μπορεί παρά να συνδέεται με την αξία του ακινήτου όπως  και κατά το προγενέστερο δίκαιο (85%, 80% εμπορικής ή αντικειμενικής αξίας γίνεται δεκτό ως υποχρεωτικό αντάλλαγμα και κατά την μάλλον κρατούσα άποψη στη νομολογία και τη θεωρία υπό τους ν. 3869/10 και 4161/13 , βλ. ενδεικτικά ΜΠΡΘεσ/κης 17753/2012 , ΜΠΣυρ 110/15, ΜΠΚαβ 194/15, ΜΠΡΠρεβ 48/2013   ΕιρΠατρ 407/13, 287/14, ΕιρΑθ 181/2013, ΕιρΕυρ 9/15, ΕιρΘηβ 3/13, ΕιρΓιαν 31/13,   Κρητικό εκδ. 3η, σελ. 337 και παρατηρήσεις του κάτω από τις ΕιρΙλίου 211/14 ΕφΑΔ 2015-468 και ΕιρΑθ 186/12 ΕφΑΔ 2013-171, αντιθ.  Βενιέρης-Κατσάς εκδ. 3η σελ. 612 επ με παραπομπές στη νομολογία) .     

 Η εκτίμηση του ποσού αυτού θα γίνει κατ’ αρχάς, κατά τα οριζόμενα στην 54/15 απόφαση της ΤτΕ, δηλαδή από εκτιμητή που θα ορίσει ο πιστωτής με την μεγαλύτερη εξασφαλισμένη απαίτηση,  ή και από πιστοποιημένο εκτιμητή που μπορεί να ορίσει ο οφειλέτη ή ακόμη  απ’  αυτόν που θα ορίσει το δικαστήριο.  Οι εκτιμητές αυτοί θα προσδιορίσουν το ποσό αποπληρωμής αφού λάβουν υπόψη την τιμή πρώτης προσφοράς κατά τα αρθ. 954 παρ. και 993 παρ. 2 ΚΠολΔ (2/3 της εμπορικής αξίας του ακινήτου ή και υψηλότερη), καθώς και τα έξοδα της εκτέλεσης με βάση τους σχετικούς πίνακες των δικαστικών επιμελητών και του υπαλλήλου της εκτέλεσης. Οι εκτιμήσεις αυτές δεν είναι δεσμευτικές για το δικαστήριο αλλά  αξιολογούνται  ελεύθερα (βλ. και την 54/15 απόφαση της ΤτΕ), η δε κρίση θα σχηματιστεί από το σύνολο των αποδεικτικών  μέσων  που θα προσκομιστούν (πχ εκτίμηση μεσίτη,  αγγελίες σε εφημερίδες ή στο διαδίκτυο κλπ). Έτσι το δικαστήριο με βάση το σύνολο των αποδείξεων θα ορίσει το ποσό του ανταλλάγματος, που θα πρέπει να καταβάλει ο οφειλέτης για τη διάσωση της κατοικίας του, ίσο με την εμπορική αξία της κατοικίας ή 2/3 αυτής, εφόσον κριθεί ότι λόγω των ιδιαίτερων χαρακτηριστικών του ακινήτου, των συνθηκών της αγοράς κλπ, δεν θα μπορούσε να επιτευχθεί μεγαλύτερη τιμή σε περίπτωση αναγκαστικής εκτέλεσης, μειωμένο κατά τα έξοδα της εκτέλεσης.

 Με την 54/15   απόφαση της ΤτΕ ορίζεται και ένα δεύτερο οικονομικό μέγεθος αυτό της «μέγιστης δυνατότητας αποπληρωμής του οφειλέτη».  Ο υπολογισμός της γίνεται κατά τα οριζόμενα στην   απόφαση αυτή της ΤτΕ και το παράρτημα της, δηλαδή καθορίζεται αφενός από την «τρέχουσα ικανότητα αποπληρωμής», δηλαδή τη διαφορά μεταξύ διαθέσιμου εισοδήματος και ευλόγων δαπανών διαβίωσης και αφετέρου από τη «μελλοντική ικανότητα αποπληρωμής», η οποία  προκύπτει από την ενσωμάτωση ανά 5ετία στο ποσό  της τρέχουσας ικανότητας αποπληρωμής τιμαριθμικής προσαύξησης ύψους 5% (που μπορεί να είναι μεγαλύτερη ή μικρότερη στις περιπτώσεις που ορίζει η απόφαση της ΤτΕ) 

Ποιά είναι η έννοια  της  διάταξης αυτής. 

Θεσπίζεται δυνατότητα του οφειλέτη να ορίσει με το σχέδιο της διάσωσης τις καταβολές που επιθυμεί με βάση τα οικονομικά του δεδομένα, με τις οποίες καταβολές θα γίνει η αποπληρωμή του πιο πάνω ανταλλάγματος της διάσωσης (βλ. για τη θέση αυτή και σε Βενιέρη-Κατσά εκδ. 3η σελ. 642).

Πέντε είναι οι καθοριστικοί παράγοντες   της ρύθμισης αυτής.

1.  Το ποσό που θα επιτυγχανόταν από την αναγκαστική εκποίηση του ακινήτου της κατοικίας, που αποτελεί το υποχρεωτικό αντάλλαγμα για τη διάσωση.

2. Η διάρκεια της ρύθμισης που θα προκριθεί για το συγκεκριμένο οφειλέτη στα χρονικά όρια που ορίζει ο νόμος.

3. Το ποσό της μηνιαίας υποχρεωτικής δόσης, που προκύπτει από τη διαίρεση των προηγούμενων δύο  μεγεθών.

4. Η τρέχουσα  ικανότητα αποπληρωμής του οφειλέτη, που ταυτίζεται με το ποσό που ορίστηκε ως μηνιαία δόση στα πλαίσια της  ρύθμισης του αρθ. 8 παρ. 2,  δηλαδή διαθέσιμο εισόδημα μείον εύλογες δαπάνες διαβίωσης.

5. Η  μελλοντική  ικανότητα αποπληρωμής του οφειλέτη, η οποία θα προκύψει από τις αποδείξεις και συγκεκριμένα από το επάγγελμα, τις πηγές εισοδήματος, την ηλικία, τις οικογενειακές υποχρεώσεις κλπ του συγκεκριμένου οφειλέτη, με δύο βασικούς προσδιοριστικούς της  βελτίωσής της παράγοντες, την αύξηση των εισοδημάτων  ή τη μείωση των δαπανών.

Ο οφειλέτης για να αξιοποιήσει τη δυνατότητα που του παρέχει η διάταξη  αυτή να προσδιορίσει εκείνος  τον τρόπο εκπλήρωσης της επιβαλλόμενης  από το νόμο πρόσθετης υποχρέωσης (χρέους) για τη διάσωση της κατοικίας του,  θα πρέπει, α) να προτείνει μηνιαία δόση τέτοια που να μην αφίσταται σημαντικά απ’ αυτή της υποχρεωτικής δόσης   και β) να επικαλεσθεί και αποδείξει  μελλοντική ικανότητα αποπληρωμής τέτοια που να μπορεί να καλύψει τη διαφορά στα χρονικά όρια της διάρκειας της ρύθμισης.

Συνεπώς η ευχέρεια   αυτή μικρή πρακτική αξία θα έχει. Και αυτό, γιατί όσο μεγαλύτερη είναι η διαφορά μεταξύ προτεινόμενου ποσού και αυτού της υποχρεωτικής δόσης  τόσο δυσκολότερη θα είναι η δυνατότητα κάλυψής της με τις μελλοντικές καταβολές. Εκτός αυτού το δικαστήριο   δεσμεύεται ως προς την τρέχουσα μέγιστη ικανότητα αποπληρωμής με το ποσό που έχει ήδη δεχθεί στα πλαίσια της ρύθμισης για καταβολές του αρθ.   8 παρ. 2 , που ταυτίζεται επίσης  μ’ αυτό της διαφοράς των δύο  μεγεθών (διαθέσιμο εισόδημα  και εύλογες δαπάνες διαβίωσης)   της 2ης   προϋπόθεσης  για ένταξη στη ρύθμιση της διάσωσης.      Ακόμη ο οφειλέτης θα πρέπει να αποδείξει την αύξηση της μελλοντικής   μέγιστης ικανότητας  αποπληρωμής και μάλιστα στο βαθμό που θα καθιστά εφικτή την τήρηση της ρύθμισης.  Θα πρέπει δηλαδή να αποδείξει γεγονότα τέτοια που δικαιολογούν   τη μελλοντική αύξηση (μετά 5,10 ή 15 χρόνια)των εισοδημάτων του ή μείωση των εξόδων του (πχ αύξηση των αποδοχών του,  μείωση των δαπανών λόγων ενηλικίωσης των παιδιών,  ή ολοκλήρωση των σπουδών τους, ή αποπληρωμής δανείου συζύγου κλπ). Συνεπώς η πρακτική αξία της ρύθμισης αυτής είναι πολύ μικρή αν όχι ασήμαντη,   αφού με τα σημερινά οικονομικά δεδομένα  είναι σχεδόν αδύνατο να μπορεί  ένας υπερχρεωμένος οφειλέτης με αποδεδειγμένη αδυναμία πληρωμών να αποδείξει ότι στο μέλλον θα αυξηθεί η μέγιστη ικανότητά του αποπληρωμής σε βαθμό που να μπορεί να ανταποκριθεί στην καταβολή μεγαλύτερου ποσού μηνιαίας δόσης για τη διάσωση της κατοικίας του.  Και  αν ακόμη δεχθούμε την τιμαριθμική αύξηση του 5% της ΤτΕ, η ελάφρυνση είναι ασήμαντη. Πχ επί μηνιαίας δόσης 300 ευρώ με βάση το υποχρεωτικό ποσό (πχ 72.000)και τη διάρκεια της ρύθμισης (20 χρόνια ή 240 μήνες), ο οφειλέτης για να εκπληρώσει τη ρύθμιση θα πρέπει να ξεκινήσει με μηνιαία δόση  280 περίπου ευρώ, δηλαδή  η μηνιαία ελάφρυνσή  του την 1η 5ετία θα είναι μόλις 20 ευρώ και τη 2η μόλις 6 ευρώ.

Συνεπώς κατά κανόνα το δικαστήριο, (το οποίο δε δεσμεύεται από το σχέδιο  διάσωσης του οφειλέτη), θα οδηγηθεί σε ρύθμιση που θα επιβάλλει στον οφειλέτη την υποχρεωτική δόση (βλ. παραπάνω),  αφού προηγουμένως  αποφανθεί αρνητικά  για την πρότασή του   για διαφορετικό τρόπο εκπλήρωσης της υποχρέωσης,  δοθέντος ότι είναι εξαιρετικά δύσκολο να αποδειχθεί τέτοια δυνατότητα του οφειλέτη.  Θα  αποφανθεί δηλαδή   ότι δεν αποδείχθηκε τρέχουσα και μελλοντική ικανότητα αποπληρωμής τέτοια,  από την οποία να προκύπτει με βεβαιότητα ότι  θα εκπληρώσει με τον προτεινόμενο απ’ αυτόν τρόπο την υποχρέωσή του αποπληρωμής του υποχρεωτικού ανταλλάγματος για τη διάσωση της κατοικίας, στα χρονικά πλαίσια   διάρκειας της ρύθμισης ,  που θα ορίσει (βλ. σχέδιο απόφασης ως προς τη διάταξη για τη διάσωση της κατοικίας). 

ΠΕΡΙΕΧΟΜΕΝΟ ΑΙΤΗΣΗΣ (ΥΠΟΔΕΙΓΜΑ)
 Αιτούμαι να εξαιρεθεί από την εκποίηση η κύρια κατοικία   ιδιοκτησίας μου,  που περιγράφεται   παραπάνω, καθότι πληρούνται οι προϋποθέσεις που τάσσει το άρθρο 9 παρ. 2 ν. 3869/2010, όπως τροποποιήθηκε και ισχύει σήμερα και συγκεκριμένα το με τα στοιχεία  …. διαμέρισμα επί της οδού ……,  το οποίο χρησιμοποιείται για την κάλυψη των στεγαστικών αναγκών της οικογένειάς μου, καθόσον συντρέχουν οι προϋποθέσεις του νόμου για την ένταξή  της στη ρύθμιση αυτή.

Ειδικότερα:
  1. Το διαθέσιμο οικογενειακό μου εισόδημα μηνιαίως ανέρχεται στο ποσό των  …..  ευρώ, ποσό που είναι μικρότερο του 170% των ευλόγων δαπανών διαβίωσης που ορίζει η ΕΛΛΣΤΑΤ για …...
  2. Η αντικειμενική αξία του ακινήτου ανέρχεται στο ποσό των  ………… ευρώ και δεν υπερβαίνει το όριο περί αντικειμενικής αξίας της κατοικίας, το οποίο ανέρχεται στην περίπτωση πχ για άγαμο  στο ποσό των  180.000 ευρώ.
 3. Είμαι   συνεργάσιμος δανειολήπτης, καθότι ανταποκρίθηκα στους πιστωτές μου όταν και όποτε με κάλεσαν.
Συνεπώς συντρέχουν οι προϋποθέσεις του νόμου για την ένταξη της κατοικίας μου στη ρύθμιση του αρθ. 9 παρ. 2 για διάσωση.
Σχέδιο:  Προτείνω για την διάσωση της κατοικίας   το ποσό των ….. για μια πχ εικοσαετία, και συνολικά το ποσό των  ……. ευρώ ( € Χ 240μηνιαίες δόσεις). Σε περίπτωση αναγκαστικής εκτέλεσης   οι δανειστές μου δεν θα ελάμβαναν ποσό μεγαλύτερο από αυτό της εμπορικής αξίας του ακινήτου, μειωμένη κατά τα έξοδα αναγκαστικής εκτέλεσης.
  Το ποσό  αυτό θα επιτυγχανόταν από την αναγκαστική εκποίηση του ακινήτου της κατοικίας μου, δοθέντος ότι η εμπορική της αξία ανέρχεται σε  ….. ευρώ   και τα 2/3 αυτής σε  ………… ευρώ, ποσό στο οποίο εκτιμάται λόγω των συνθηκών της αγοράς ότι Θα εκποιηθεί στα πλαίσια αναγκαστικής εκτέλεσης (αρθ. 993 παρ. 2 εδ. γ’ και 954 παρ. 2 εδ. γ΄), τα δε έξοδα εκτέλεσης σε  …… ευρώ (αμοιβή και έξοδα δικαστικού επιμελητή  …… ευρώ και αμοιβή υπάλληλου του πλειστηριασμού  …… ευρώ). Το ποσό αυτό  αποτελεί το υποχρεωτικό αντάλλαγμα για τη διάσωση της κατοικίας, το οποίο   υποχρεούμαι να καταβάλω έστω και αν η ικανότητα αποπληρωμής (τρέχουσα και εικαζόμενη μελλοντική) είναι μικρότερη . 

Παράλληλα ζητώ τη χορήγηση περιόδου χάριτος όσης η διάρκεια της ρύθμισης του αρθ. 8 παρ. 2 ώστε να μη συμπέσουν οι δύο ρυθμίσεις, γεγονός που θα έχει ως συνέπεια να μην μπορώ να ανταποκριθώ και να εκπέσω της πρώτης.

Η κατανομή των μηνιαίων δόσεων  του ως άνω σχεδίου μου   για την διάσωση της κύριας κατοικίας   προς τους  πιστωτές να οριστεί σύμφωνα   με τα  όσα ρυθμίζουν τα άρθρα 974 επ ΚΠολΔ. 

  δ) ΠΕΡΙΟΔΟΣ ΧΑΡΙΤΟΣ 
 Στη νέα διάταξη του αρθ. 9 παρ 2 μετά τους ν. 4336 και 4346/15 έχει παραληφθεί η  πρόβλεψη της δυνατότητας για χορήγηση περιόδου χάριτος. Αυτό, προφανώς, οφείλεται σε παραδρομή αφού έρχεται σε πλήρη αντίθεση με το όλο πνεύμα και το σκοπό των ρυθμίσεων του νόμου και ειδικά αυτής της διάταξης του αρθ. 8 παρ. 2,  που προβλέπει τον ορισμό μηνιαίων  καταβολών με βάση τα εισοδήματα και τις ανάγκες του οφειλέτη. Και αυτό γιατί, εφόσον συμπέσουν οι δύο ρυθμίσεις για μηνιαίες καταβολές, αυτές δηλαδή των αρθ. 8 παρ. 2 και 9 παρ. 2,  ο οφειλέτης θα κληθεί να καταβάλει   κατά την  πρώτη  3ετία,  που θα  λειτουργήσουν παράλληλα,  ποσά σημαντικά μεγαλύτερα αυτών που  δύναται με βάση τα εισοδήματα και τις ανάγκες του, που αποτελούν και τα κριτήρια για τον ορισμό του ποσού των καταβολών της ρύθμισης της 8 παρ. 2, γεγονός που οδηγεί με μαθηματική ακρίβεια στην έκπτωση του, αντί της επιδιωκόμενης απαλλαγής του.  Γι’ αυτό,  η παράλειψη θα πρέπει να καλυφθεί ερμηνευτικά με βάση το πνεύμα των ρυθμίσεων του νόμου για την πραγμάτωση του επιδιωκόμενου μέσω αυτών   σκοπού του.  Εφόσον η εκπλήρωση της  ρύθμισης του αρθ. 8 παρ. 2 εξαρτάται κατά το νόμο από τα εισοδηματικά κριτήρια που θεσπίζει η διάταξη αυτή, η   δε  πραγμάτωσή της είναι αδύνατη   εφόσον λειτουργήσει παράλληλα με τη ρύθμιση του αρθ. 9 παρ. 2, αφού   ανατρέπεται πλήρως  η βάση της για τον ορισμό των δόσεων,  δηλαδή η τρέχουσα ικανότητα αποπληρωμής του οφειλέτη, όπως αυτή κρίθηκε με βάση τα εισοδηματικά κριτήρια της διάταξης ,  θα πρέπει κατά λογική ακολουθία η δεύτερη ρύθμιση να έπεται της πρώτης. Αυτό μπορεί να  συμβεί με τη χορήγηση ισόχρονης της πρώτης ρύθμισης   περιόδου   χάριτος ώστε να μη συμπέσουν οι δύο ρυθμίσεις, όπως ρητά προβλεπόταν από το προγενέστερο δίκαιο και  έγινε δεκτό υπό την ισχύ του από τη νομολογία(βλ. την ΕιρΠατρ 350/16). Να σημειωθεί ότι περίοδος χάριτος επιβάλλεται να ορίζεται και επί μηδενικών καταβολών στα πλαίσια της ρύθμισης του αρθ. 8 παρ. 2, διαφορετικά είναι βέβαιο ότι ο οφειλέτης δεν θα μπορέσει να ανταποκριθεί στις καταβολές για τη διάσωση της κατοικίας του με αποτέλεσμα να καταγγελθεί αυτή από τους πιστωτές.
  ε)   ΚΑΤΑΓΓΕΛΙΑ ΡΥΘΜΙΣΗΣ
Σύμφωνα με τη διάταξη του αρθ. 9 παρ. 3, όπως ισχύει μετά την τροποποίησή της με το ν. 4336/15,  « Η μη τήρηση από τον οφειλέτη των υποχρεώσεων που επιβάλλονται κατ’ εφαρμογή της παραγράφου αυτής, επιτρέπει στον πιστωτή να κινήσει διαδικασίες αναγκαστικής εκτέλεσης κατά του οφειλέτη και της μοναδικής κατοικίας του. Καταγγελία της ρύθμισης της παραγράφου 2 επιτρέπεται εφόσον ο οφειλέτης καθυστερεί υπαιτίως την καταβολή τεσσάρων διαδοχικών μηνιαίων δόσεων ετησίως ή καθυστερεί την καταβολή δόσεων της ρύθμισης, έτσι το συνολικό ύψος του ποσού σε καθυστέρηση να υπερβαίνει αθροιστικώς την αξία τεσσάρων (4) μηνιαίων δόσεων ετησίως.  Για τον υπολογισμό του έτους στο προηγούμενο εδάφιο λαμβάνεται ως αφετηρία ο χρόνος έκδοσης της αποφάσεως που διατάσσει την καταβολή των δόσεων κατά το παρόν άρθρο». 

 Η διατύπωση της διάταξης είναι ασαφής ως προς τις προϋποθέσεις της καταγγελίας και ειδικότερα με τη χρήση της λέξης «ετησίως»,  ( βλ. επίσης και αρθ. 5 παρ. 4 μετά το ν. 4346/15 επί προσωρινών δόσεων).

 Κατά τη διατύπωση αυτή αν κάποιος καθυστερεί κάθε έτος λιγότερες των 4 μηνιαίων δόσεων δεν πληρούνται οι προϋποθέσεις της καταγγελίας, συνεπώς μπορεί να καθυστερεί χωρίς συνέπειες πχ 3 δόσεις το χρόνο  επί 20 χρόνια η ρύθμιση ίσον 60 δόσεις επί 300 πχ ευρώ η δόση 18.000 ευρώ. Του δίνεται δηλαδή η δυνατότητα να πληρώσει μικρότερο ποσό απ’ αυτό που ορίστηκε με την απόφαση και να διασώσει την κατοικία του.  Η ρύθμιση αυτή συγκρούεται εμφανώς μ’ αυτή της ίδιας διάταξης, που ορίζει ως προϋπόθεση της διάσωσης της κατοικίας την πλήρη τήρηση της ρύθμισης που όρισε το δικαστήριο ως προς το καταβλητέο ποσό μηνιαίων δόσεων και τον χρόνο της.  Ερμηνευτικά θα πρέπει να γίνει δεκτό ότι οι 4 καθυστερημένες δόσεις μπορούν να συμπληρωθούν και σε διάστημα μεγαλύτερο του έτους.   Η έννοια, λοιπόν,  της διάταξης είναι να καθυστερεί ο οφειλέτης 4 δόσεις με τη συμπλήρωση ενός έτους ρύθμισης, οποτεδήποτε και αν συμβεί αυτό, δηλαδή κατά τη διάρκεια του 1ου ή του τελευταίου έτους της ρύθμισης. Το ίδιο θα πρέπει να γίνει δεκτό και στην ανάλογη περίπτωση της διάταξης του αρθ. 5 παρ. 4 όπως ισχύει μετά το ν. 4346/15.

Επίσης προβληματική είναι η  ρύθμιση και ως προς την αφετηρία για τον υπολογισμό του έτους, που ορίζεται ο χρόνος έκδοσης της απόφασης που διατάσσει την καταβολή των δόσεων του αρθ. 9 παρ. 2. Ορθότερο συνεπώς είναι να δεχθούμε ως αφετηρία για τον υπολογισμό του έτους το χρονικό σημείο που ορίζει η απόφαση για την έναρξη των καταβολών του αρθ. 9 παρ. 2.

ΕΙΔΙΚΑ ΘΕΜΑΤΑ

  Ι. Επανυποβολή αίτησης ή συμπληρωματική αίτηση κατά το ν. 4336/15- νομιμότητα ένταξης νέων χρεών- εφαρμοστέο δίκαιο 
Στην παρ. 3 του αρθ. 2 των μεταβατικών διατάξεων του ν. 4336/15 ορίζεται ότι « 3. Οφειλέτες που έχουν ήδη υποβάλει αιτήσεις υπαγωγής στις διατάξεις της παρούσας ΥΠΟΠΑΡΑΓΡΑΦΟΥ Α.4, οι υποθέσεις των οποίων δεν έχουν συζητηθεί ή για τις οποίες δεν έχει επέλθει συμβιβασμός με τους πιστωτές τους, δύνανται να επανυποβάλλουν αιτήσεις προκειμένου να υπαχθούν στις διατάξεις του ν. 3869/2010, όπως αυτές ισχύουν μετά την τροποποίησή τους με το άρθρο 1 του παρόντος νόμου…..». Κατ’ εξουσιοδότηση της παρ. 3 του αρθ. 2 (εδ. β’), εκδόθηκε η ΚΥΑ 8986/15, στην οποία γίνεται λόγος για  υποβολή «αίτησης συμπλήρωσης οφειλών», στα δε υποδείγματα αίτησης, που περιέχονται στα παραρτήματα της υπουργικής απόφασης, περιλαμβάνονται τα χρέη της  παλιάς αίτησης, η οποία συμπληρώνεται με τα νέα χρέη, που εξαιρούνταν πριν των ρυθμίσεων του νόμου, χωρίς όμως ρητή παραίτηση από την παλιά αίτηση. Για τα υπόλοιπα στοιχεία της αίτησης (επάγγελμα του οφειλέτη, εισοδηματική, οικογενειακή του κατάσταση, εισοδήματα συζύγου κλπ ) στο υπόδειγμα γίνεται παραπομπή στην εκκρεμή αίτηση.

Το ερώτημα είναι αν  χρέη  από  φόρους προς το Δημόσιο, ασφαλιστικές εισφορές κλπ,  που πλέον  υπάγονται στο νόμο, μπορεί ο οφειλέτης να τα εντάξει  σε ρύθμιση επί αιτήσεων που εκκρεμούν κατά το χρόνο έναρξης ισχύος του 4336/15 (19-8-15). 

     Κατά τη διατύπωση της παραπάνω διάταξη της παρ. 3 του αρθ. 2 των μεταβατικών διατάξεων, και συγκεκριμένα με τη χρήση του όρου «επανυποβολή»  της αίτησης νοείται νέα αίτηση, η οποία κατά περιεχόμενο θα περιλαμβάνει τα παλιά και τα νέα χρέη, με σύγχρονη όμως παραίτηση από την παλιά. 

Όμως με την ΚΥΑ 8986/15, που εκδόθηκε κατ’ εξουσιοδότηση της πιο πάνω διάταξης, γίνεται λόγος για  υποβολή «αίτησης συμπλήρωσης οφειλών». Μια τέτοια    αίτηση, δεν μπορεί παρά να θεωρηθεί ως συμπληρωματική της πρώτης, ως προς την οποία έχει παρακολουθηματικό χαρακτήρα,  (βλ. υπό το παλιό καθεστώς για τη δυνατότητα υποβολής συμπληρωματικής αίτησης και σε Κρητικό «Ρύθμιση Οφειλών Υπερχρεωμένων Φυσικών Προσώπων»,  εκδ. 3η σελ. 73 και  123).

 Η διατύπωση της παρ. 3 του αρθ. 2 των μεταβατικών διατάξεων, με τη χρήση του όρου «επανυποβολή» της αίτησης και αυτή της   ΚΥΑ 8986/15 με τη χρήση του όρου «αίτησης συμπλήρωσης οφειλών» είναι εντελώς διαφορετικές. Άλλο επανυποβολή της αίτησης και άλλο συμπληρωματική αίτηση. Στην πρώτη περίπτωση πρόκειται για νέα αίτηση, στην οποία εμπεριέχεται σαφής παραίτηση από την εκκρεμή, ενώ στη δεύτερη πρόκειται για απλή συμπλήρωση της ήδη εκκρεμούς αίτησης με νέα χρέη.  Συνεπώς η ΚΥΑ 8986/15  εκδόθηκε καθ’ υπέρβαση  των ορίων της εξουσιοδοτικής διάταξης και  ως αντισυνταγματική (αρθ. 43 Συντ.)είναι ανίσχυρη(βλ. και σε Κρητικό «Ρύθμιση Οφειλών Υπερχρεωμένων Φυσικών Προσώπων», εκδ. 4η σελ. 563 επ. με παραπομπές).

  Σε περίπτωση που η νέα αίτηση, περιλαμβάνει αυτούσια την παλιά αίτηση ως προς όλα της τα στοιχεία, η οποία συμπληρώνεται απλώς με τα νέα χρέη, τότε πρόκειται για επανυποβολή της αίτησης, σύμφωνα με την παρ. 3 του αρθ. 2 των μεταβατικών διατάξεων.  Στην  επανυποβαλόμενη αυτή αίτηση εμπεριέχεται εκ του νόμου   παραίτηση από την  παλαιά  αίτηση (αρθ. 294 ΚΠολΔ), της οποίας έτσι παύει η εκκρεμοδικία και το δικαστήριο θα προχωρήσει στη συζήτηση της  νέας αίτησης ως προς την οποία θα εφαρμόσει τις διατάξεις του νέου δικαίου (βλ. και σε Κρητικό «Ρύθμιση Οφειλών Υπερχρεωμένων Φυσικών Προσώπων», εκδ. 4η σελ. 567).  

Ενδέχεται, όμως η νέα αίτηση να είναι πράγματι συμπληρωματική της εκκρεμούς, δηλαδή να περιέχει μόνο τα νέα χρέη σε συμπλήρωση της παλιάς. Ως τέτοια δε θα πρέπει να εκτιμηθεί από το δικαστήριο και η αίτηση με περιεχόμενο σύμφωνα με το υπόδειγμα της ΚΥΑ 8986/15, αφού ως προς τα υπόλοιπα, πλην των χρεών, στοιχεία του περιεχομένου της παραπέμπει στην εκκρεμή. Δημιουργείται τότε  το ζήτημα της τύχης μιας τέτοιας   συμπληρωματικής αίτησης,  ενόψει και της εκκρεμότητας της παλιάς και ειδικότερα του νομοθετικού καθεστώτος υπό το οποίο θα εκδικαστούν οι δύο αιτήσεις, αρχική και συμπληρωματική της, οι οποίες και θα συνεκδικαστούν.   Προφανώς δεν μπορεί να εφαρμοστεί το   προηγούμενο δίκαιο για την παλιά και το νέο για τη συμπληρωματική. Κάτι τέτοιο δεν είναι νοητό  αφού περιέχονται διαφορετικές επιμέρους ρυθμίσεις,  όπως, η διάρκεια της ρύθμισης του αρθ. 8 παρ. 2,   ο τρόπος ικανοποίησης των απαιτήσεων του δημοσίου κλπ στα πλαίσια της ρύθμισης για τη διάσωση της κατοικίας (σύμμετρη ικανοποίηση των πιστωτών ή κατ’ ανάλογη εφαρμογή των διατάξεων των αρθ. 974 επ. ΚΠολΔ) κλπ. Συνεπώς ένα δίκαιο θα εφαρμοστεί, αυτό που διέπει την παλιά αίτηση, με το οποίο θα εκδικαστεί και η νέα, η οποία είναι συμπληρωματική της αρχικής, ως προς την οποία έχει παρακολουθηματικό χαρακτήρα.  Σύμφωνα όμως με το  προγενέστερο δίκαιο, τα χρέη προς το δημόσιο κλπ εξαιρούνται της ρύθμισης, οι δε διατάξεις των ν. 4336/15 και 4346/15  δεν έχουν αναδρομική ισχύ. Άρα ως προς τα χρέη αυτά θα πρέπει ν’ απορριφθεί η συμπληρωματική αίτηση ως μη νόμιμη.  

Ενδεχομένως στην περίπτωση αυτή θα ήταν επιεικέστερο να δεχθούμε ότι η συμπληρωματική αίτηση θα πρέπει να κριθεί ως προς τη νομιμότητά της με το νέο δίκαιο, να δεχθούμε δηλαδή τη νομιμότητα  ένταξης των χρεών προς το δημόσιο κλπ εφόσον η συμπληρωματική αίτηση κατατέθηκε υπό την ισχύ του νέου νόμου.  Ως προς τα υπόλοιπα όμως ζητήματα   θα πρέπει να εφαρμοστούν οι ρυθμίσεις του προϊσχύσαντος δικαίου που διέπουν την αρχική αίτηση, οι οποίες θα καταλάβουν και τις απαιτήσεις προς το δημόσιο κλπ, αφού δεν είναι νοητό στην ίδια απόφαση να εφαρμοστούν οι διατάξεις δύο διαφορετικών δικαίων   (βλ. υπέρ της άποψης αυτής  σε Κρητικό «Ρύθμιση Οφειλών Υπερχρεωμένων Φυσικών Προσώπων», εκδ. 4η σελ. 564). Και αυτό γιατί, στη συντριπτική πλειοψηφία  των εκκρεμών αιτήσεων έχει ήδη γίνει προσωρινή ρύθμιση με τον ορισμό προσωρινών καταβολών, που αποτελεί μέρος της οριστικής ρύθμισης,  με την οποία αναγκαία συνέχεται και συνεπώς ως προς τις αιτήσεις αυτές έχει γίνει ήδη η επιλογή του εφαρμοστέου δικαίου με την ένταξη της ρύθμισης  στο  προγενέστερο δίκαιο.  Ενόψει αυτού δεν είναι νοητό στην ίδια  απόφαση να εφαρμοστούν δύο διαφορετικά δίκαια (ενδεχομένως και τρία), αφού κάτι τέτοιο θα δημιουργήσει  σύγχυση  και αδιέξοδα. Στο υπόδειγμα συμπληρωματικής αίτησης της ΚΥΑ 8986/15 περιέχεται και αίτημα χορήγησης προσωρινής διαταγής. Εφόσον έχει χορηγηθεί τέτοια για την εκκρεμή αίτηση και βέβαια κριθεί νόμιμη η συμπληρωματική αίτηση ως προς την ένταξη των νέων χρεών, το αίτημα θα εκτιμηθεί ως τέτοιο για μεταρρύθμιση της δοθείσας προσωρινής διαταγής ώστε να περιληφθεί σ’ αυτήν και ο νέος πιστωτής,  προς τον οποίο και θα γίνουν καταβολές από τη σύμμετρη διανομή του ποσού των μηνιαίων  δόσεων που ορίστηκε.  

 ΙΙ.   ΕΠΙΚΑΙΡΟΠΟΙΗΣΗ – συνέπειες παράλειψης 
  Με το άρθρο 2  «Μεταβατικές διατάξεις» του ν. 4336/15 επιβλήθηκε στον οφειλέτη η υποχρέωση επικαιροποίησης εντός ορισμένης προθεσμίας των στοιχείων που αναφέρονται στις παραγράφους 1 και 2 του άρθρου 4 του ν. 3869/2010  . Παράλληλα, εκδόθηκαν οι 7534/15 και 89/86 ΥΑ, ως προς τα έγγραφα που έπρεπε να προσκομίσει ο οφειλέτης.

Ήδη η σχετική διαδικασία, η οποία αφορούσε τις εκκρεμείς τότε αιτήσεις, έχει ολοκληρωθεί στις γραμματείες των ειρηνοδικείων με   την πάροδο του χρόνου, που ορίστηκε. 

  Αν ο οφειλέτης παρέβη την υποχρέωση για επικαιροποίηση ή ήταν ελλιπής  οι πιστωτές ενδέχεται να προβάλουν  την παράβαση, ζητώντας την απόρριψη της αίτησης λόγω παράβασης του καθήκοντος  για ειλικρινή  δήλωση  του οφειλέτη. Με τη μεταβατική διάταξη καθιερώνεται     τεκμήριο ανειλικρίνειας  , το οποίο είναι μαχητό  και ο  οφειλέτης μπορεί να το ανατρέψει και να ανταποδείξει ότι δεν συντρέχουν οι προϋποθέσεις του, ότι δηλαδή από δικαιολογημένη αιτία (έλλειψη υπαιτιότητας) δεν προέβη στην επικαιροποίηση έχοντας το βάρος της απόδειξης.

Το ζήτημα, επομένως είναι η έκταση του ελέγχου από το δικαστήριο και οι προϋποθέσεις επέλευσης των συνεπειών του νόμου. 
Το δικαστήριο στο σχηματισμό της κρίσης του για το αν   η παράλειψη επικαιροποίησης στοιχειοθετεί ή όχι παράβαση του καθήκοντος της αλήθειας,  θα  στηριχθεί : 
α)  Στο σκοπό της θέσπιση της υποχρέωσης για επικαιροποίηση, η οποία βασικά  απέβλεπε   στην προάσπιση των συμφερόντων των πιστωτών για αύξηση των μηνιαίων δόσεων  που ορίστηκαν με  την   προσωρινή διαταγή  αφού τα νέα στοιχεία ενδέχεται να δικαιολογούν την τροποποίησή της. Πράγματι, λόγω του ορισμού μακρινών δικασίμων  και της μακράς διάρκειας ισχύος των προσωρινών διαταγών, τα στοιχεία του φακέλου που προσκομίστηκαν με την κατάθεση της αίτησης ή κατά την 1η  συζήτηση που χορηγήθηκε η προσωρινή διαταγή, είναι επισφαλή  αφού έχει διαρρεύσει πολύς χρόνος και ενδεχομένως να έχουν συμβεί γεγονότα που έχουν αλλάξει την  οικογενειακή και εισοδηματική κατάσταση του οφειλέτη και της συζύγου του,  η οποία να είναι σημαντική για το περιεχόμενο  της ρύθμισης επί της προσωρινής διαταγής. Σκοπός, λοιπόν, της ρύθμισης της επικαιροποίησης είναι η άσκηση πίεσης στον οφειλέτη προκειμένου να εισφέρει έγκαιρα στη διαδικασία τα στοιχεία εκείνα που ανάγονται στη σφαίρα των δραστηριοτήτων του και δεν είναι γνωστά στους πιστωτές του, αφού δεν μπορούν να έχουν πρόσβαση σ’ αυτά, τα οποία όμως είναι κρίσιμα για την ενημέρωση του δικαστηρίου και των πιστωτών, κατά το στάδιο κυρίως  της προσωρινής ρύθμισης, που αποτελεί μέρος της οριστικής.  
 β) Με το σκοπό αυτό της επιβολής της υποχρέωσης για επικαιροποίηση των στοιχείων, συνδέεται η   έκτασή της υποχρέωσης ως προς τα έγγραφα στοιχεία που πρέπει να προσκομιστούν, η οποία ουσιαστικά περιορίζεται σε εκείνα  που αφορούν στην οικογενειακή κατάσταση του οφειλέτη, στα εισοδήματα αυτού    και του συζύγου του, καθώς και στα περιουσιακά  στοιχεία που αποφέρουν κάποιο εισόδημα (τα απρόσοδα δεν ενδιαφέρουν την προσωρινή ρύθμιση, αλλά την οριστική, στα πλαίσια της οποίας θα κριθεί η τύχη τους κατ’ αρθ. 9 παρ. 1). 

Σημειωτέον ότι ,  τα επικαιροποιημένα στοιχεία  έχουν αξία για την οριστική ρύθμιση  μόνο εφόσον η αίτηση πρόκειται να συζητηθεί σε σύντομο χρόνο, διαφορετικά  ενδεχομένως να χρειαστεί και νέα επικαιροποίησή τους, αφού ο επαναπροσδιορισμός των υποθέσεων που έχουν λάβει μακρινή δικάσιμο προβλέπεται να γίνει σε βάθος 3ετίας ή και αργότερα.  Εξάλλου,  κατά το στάδιο της κύριας  ρύθμισης,   η παράλειψη επικαιροποίησης μπορεί να θεραπευτεί   με την έγκαιρη και οικειοθελή προσκόμιση των εγγράφων για την περιουσιακή και εισοδηματική κατάσταση του οφειλέτη και της συζύγου,  κατά τη συζήτηση της υπόθεσης.

Β)  Τέλος η  παράλειψη  ή πλημμελής  επικαιροποίηση    θα πρέπει στοιχειοθετεί  ουσιαστική  παράβαση της υποχρέωσης για ειλικρινή δήλωση,  δηλαδή παράβαση τέτοια που δικαιολογεί κατά το νόμο την επέλευση των συνεπειών του αρθ. 10. Συνεπώς επί παραβάσεων που δε καταλαμβάνονται από το νόμο ώστε να στοιχειοθετείται υπαίτια παράβαση του καθήκοντος της αλήθειας,  επειδή  είναι επουσιώδεις   και δε θίγονται τα συμφέροντα των πιστωτών, δεν θα πρέπει καν να αξιολογείται η παράλειψη του οφειλέτη να προσκομίσει  το σχετικό στοιχείο.   

   Ενδεικτικά, επουσιώδης είναι η παράβαση επί παράλειψης    ενημέρωσης για την απόκτηση  πολύ μικρού εισοδήματος, που δε θα  δικαιολογούσε την  τροποποίηση της προσωρινής διαταγής.      Το ίδιο θα πρέπει να γίνει δεκτό και επί εκπρόθεσμης (πάντως κατά τη συζήτηση) προσκόμισης εγγράφων σχετικά με μη προσοδοφόρο  περιουσιακό στοιχείο,  αφού  η τύχη του θα αποφασιστεί με την οριστική απόφαση ρύθμισης και δεν ενδιαφέρει την προσωρινή διαταγή.

Συμπερασματικά : Η παράβαση θα πρέπει να αναφέρεται σε έγγραφα στοιχεία, απ’ αυτά που εμπίπτουν στην υποχρέωση του οφειλέτη να τα προσκομίσει, γιατί συνδέονται με την κρίση για την προσωρινή ρύθμιση (πχ εισοδήματα οφειλέτη). Παράλληλα θα πρέπει να είναι ουσιώδης, πράγμα που συμβαίνει όταν τα νέα στοιχεία δικαιολογούν τη μεταρρύθμιση της προσωρινής διαταγής. Δεν αρκεί όμως αυτό, θα πρέπει  συγχρόνως  να θίγονται τα συμφέροντα των πιστωτών. Δε θίγονται δε τα συμφέροντα των πιστωτών, παρά το ουσιώδες του έγγραφου στοιχείου, όταν το δικαστήριο στήριξε σ’ αυτό την κρίση του για την οριστική ρύθμιση (στηριζόμενο προφανώς στα νέα στοιχεία) και όρισε μεγαλύτερες μηνιαίες καταβολές αυτών της προσωρινής ρύθμισης για το υπολειπόμενο  διάστημα της ρύθμισης. Και αυτό, γιατί, λόγω του συνυπολογισμού των προκαταβολών κατ’ αρθ. 9 παρ. 4 ήδη 5 του νόμου, ο οφειλέτης θα υποχρεωθεί να πληρώσει τη διαφορά μέσα σ’ ένα έτος και μάλιστα εντόκως. Συνεπώς οι πιστωτές  δεν πρόκειται να υποστούν κάποια βλάβη από την παράλειψη. Μόνο αν η οριστική ρύθμιση συμπίπτει αυτή  της προσωρινή διαταγής πχ  επειδή     η αύξηση των εισοδημάτων ήταν προσωρινή οι πιστωτές θα έχουν υποστεί βλάβη λόγω της στέρησης μεγαλύτερων καταβολών από την προσωρινή ρύθμιση.  

Αν  τελικά αποδειχθεί ότι ο οφειλέτης παρέβη την υποχρέωση για επικαιροποίηση ή ήταν ελλιπής ως προς τα παραπάνω στοιχεία που  είναι ουσιώδη και δικαιολογούσαν την  τροποποίηση της προσωρινής ρύθμισης υπέρ των πιστωτών, ή επιδρούν στην κύρια ρύθμιση και δε θεραπεύτηκε η παράλειψη κατά τη συζήτηση,   παράλληλα δε  ο οφειλέτης δεν ανταποδείξει τη συνδρομή σπουδαίου λόγου που αίρει την τεκμαιρόμενη υπαιτιότητά   του,  το   δικαστήριο   θα  πρέπει να απορρίψει την αίτηση.

ΙΙΙ.  «Αρθρο 5α Ταχεία Διευθέτηση Μικροοφειλών   
7. Αίτηση και Απόφαση απαλλαγής επί Μικροοφειλών (αρθ. 5α ν. 4336/15), (βλ. σχέδια προσωρινής και οριστικής απαλλαγής).

ΣΚΟΠΟΣ

Με την εισαγόμενης με τη   διάταξη αυτή διαδικασία   προβλέπεται η  ταχεία ρύθμιση     των μικροοφειλετών με χρέη μέχρι 20.000 ευρώ, με την ολοσχερή διαγραφή των χρεών τους  .  

ΠΡΟΫΠΟΘΕΣΕΙΣ

Για την ένταξη του οφειλέτη στη ρύθμιση της διάταξης αυτής θα πρέπει να συντρέχουν σωρευτικά  αφενός  οι βασικές   προϋποθέσεις του αρθ. 1 παρ. 1 (φυσικό πρόσωπο στερούμενο  πτωχευτικής ικανότητας, το οποίο έχει περιέλθει χωρίς δόλο  σε κατάσταση μόνιμης και γενικής αδυναμίας πληρωμής των ληξιπρόθεσμων οφειλών του), επίσης  τα χρέη θα πρέπει να έχουν τα χαρακτηριστικά που ορίζονται  από τις διατάξεις των παρ. 2 και 3 του αρθ. 1,  (να μην περιλαμβάνονται στα εξαιρούμενα των ρυθμίσεών του νόμου. Αφετέρου οι ειδικές προϋποθέσεις του αρθ. 5α (να μη διαθέτει οποιαδήποτε ακίνητη περιουσία κλπ). 

- Για τη διαγραφή των χρεών του οφειλέτη απαιτείται ειδικό αίτημα στην αίτησή του, η οποία πέραν του αιτήματος αυτού και των   στοιχείων του αρθ. 5α του νόμου,  

θα πρέπει να περιέχει και τα στοιχεία της αίτησης του αρθ. 4 παρ. 1 του νόμου πλην εκείνων που δεν προσιδιάζουν στην περίπτωση, (όπως σχέδιο διευθέτησης αφού δεν απαιτείται η τήρηση της προδικασίας του προδικαστικού συμβιβασμού, ή τα εισοδήματα της συζύγου, τα οποία δεν ενδιαφέρουν για την ένταξή του στην ειδική αυτή διαδικασία ρύθμισης και απαλλαγής). Όσον αφορά τα έγγραφα και την υπεύθυνη δήλωση ισχύουν όσα αναφέρονται παραπάνω για την αίτηση   του αρθ. 4  παρ. 1.  

 Διαδικασία: Επί της ειδικής αυτής αίτησης ορίζεται μια δικάσιμος και συγκεκριμένα η  πρώτη  δικάσιμος της συνήθους αίτησης, αυτή της επικύρωσης του προδικαστικού συμβιβασμού, η οποία επομένως πρέπει να οριστεί εντός δύο μηνών από την κατάθεση της αίτησης. Ως προς το προέλεγχο της αίτησης από τη γραμματεία, τις συνέπειες της κατάθεσής της (παύση της τοκογονίας,   αυτοδίκαιη αναστολή του αρθ. 4 παρ. 5 εδ. στ’ ) και  τις επιδόσεις (σε πιστωτές, εγγυητή και συνοφειλέτη) ισχύουν τα ίδια όπως επί συνήθους αίτησης (αρθ. 4 και 5 του νόμου).

  ΣΥΝΕΠΕΙΕΣ ΤΗΣ ΑΙΤΗΣΗΣ- ΑΠΟΦΑΣΗ ΠΡΟΣΩΡΙΝΗΣ ΑΠΑΛΛΑΓΗΣ

Εφόσον αποδειχθεί ότι συντρέχουν οι παραπάνω προϋποθέσεις το δικαστήριο θα εκδώσει απόφαση, με την οποία θα διατάσσει την προσωρινή απαλλαγή του οφειλέτη από τα χρέη του, για χρονικό διάστημα 18 μηνών. 

ΕΚΠΤΩΣΗ

1.  Το  καθεστώς της προσωρινής απαλλαγής αποτελεί το προστάδιο της οριστικής απαλλαγής του. Συνεπώς κατά το 18μηνο της προσωρινής απαλλαγής   θα πρέπει να μη συμβούν γεγονότα τέτοια που αναιρούν τις πιο πάνω προϋποθέσεις που θέτει ο νόμος για την επέλευση της οριστικής απαλλαγής, διαφορετικά δεν θα επέλθει η έννομη συνέπεια της οριστικής απαλλαγής με την πάροδο της 18μηνης προθεσμίας.

Μπορεί όμως  και πριν την πάροδο της προθεσμίας αυτής ο οφειλέτης να εκπέσει από το ειδικό καθεστώς της προσωρινής απαλλαγής. 

Αυτό μπορεί να συμβεί μετά από πρωτοβουλία κάποιου πιστωτή και εφόσον  μεταβληθεί η περιουσιακή και εισοδηματική του κατάσταση. Δεν αρκεί  όμως οποιαδήποτε  μεταβολή, αλλά μόνο εκείνη που  επιφέρει την άρση των προϋποθέσεων του νόμου για την ένταξή στο ειδικό καθεστώς της προσωρινής απαλλαγής (πχ κτήση ακίνητου περιουσιακού στοιχείου, ή εισοδήματος κλπ, βλ. παραπάνω). 

Στο νόμο προβλέπεται και μια ακόμη περίπτωση έκπτωσης του οφειλέτη, αυτή της παράβασης της υποχρέωσης για ενημέρωση  φακέλου. Ειδικότερα,  η έκπτωσή του μπορεί να επέλθει εφόσον παραλείψει να ενημερώσει το φάκελο για τυχόν μεταβολή της περιουσιακής ή εισοδηματικής του κατάστασης,  ή  εφόσον η γενόμενη  ενημέρωση δεν ήταν  ειλικρινής, ακόμη δε  αν έγινε εκπρόθεσμα δηλαδή μετά την πάροδο του τριμήνου μέσα στο οποίο συνέβη. Και στην περίπτωση αυτή   θα πρέπει η παράβαση να συνδέεται με ουσιώδη μεταβολή, τέτοια δηλαδή  που  να η δικαιολογεί πλέον την ένταξή του στο ειδικό καθεστώς της προσωρινής απαλλαγής, γιατί δεν συντρέχουν οι πιο πάνω προϋποθέσεις του νόμου και δεν αρκεί μόνο συμπεριφορά αντίθετη με τις επιβαλλόμενες υποχρεώσεις. Αυτό συνάγεται σαφώς από το όλο πνεύμα της διάταξης, αλλά και από το ότι για την  έκπτωση της παρ. 3  ο νόμος ρητά απαιτεί η έκπτωση να δικαιολογείται από τη μεταβολή.

Ενόψει των προλεχθέντων η διάταξη της παρ. 2 περί   έκπτωσης σε  περίπτωση  παράβασης της υποχρέωσης για ενημέρωση  καθίσταται περιττή, αφού καλύπτει πλήρως από τη ρύθμιση της παρ. 3.

- Η έκπτωση δεν επέρχεται αυτοδίκαια αλλά χρειάζεται να το ζητήσει κάποιος από τους πιστωτές με σχετική αίτηση, που εκδικάζεται από το αρμόδιο ειρηνοδικείο με τη διαδικασία της εκουσίας δικαιοδοσίας, η δεν απόφαση υπόκειται σε έφεση. Για την αίτηση έκπτωσης δεν προβλέπεται προθεσμία, όπως στην  περίπτωση  της  έκπτωσης  του αρθ. 10 παρ. 1 και 11 παρ. 2. Ανάλογη εφαρμογή των διατάξεων   αυτών δεν είναι δυνατή λόγω της μικρής διάρκειας του καθεστώτος της προσωρινής απαλλαγής. Συνεπές είναι να δεχθούμε ότι η προθεσμία  ταυτίζεται με το 18μηνο της  διάρκειας της προσωρινής απαλλαγής, με την οποία και συνδέεται.

-Συνέπεια της έκπτωσης του οφειλέτη από το καθεστώς της προσωρινής απαλλαγής είναι η άρση της αυτοδίκαιης αναστολής των ατομικών καταδιωκτικών μέτρων.

Μπορεί όμως ο οφειλέτης να υποβάλει νέα αίτηση ένταξής στις ρυθμίσεις του αρθ. 8   του νόμου, χωρίς τον περιορισμό του αρθ. 8 παρ. 1 εδ. δ’, χωρίς δηλαδή να περιμένει την παρέλευση  ενός έτους, όπως ρητά ορίζεται στην παρ. 4 του αρθ. 5α.

ΟΡΙΣΤΙΚΗ ΑΠΑΛΛΑΓΉ

Κατά τη διάταξη του αρθ. 5α, η προσωρινή απαλλαγή του οφειλέτη χορηγείται για διάστημα δεκαοκτώ (18) μηνών.  

 Με την πάροδο λοιπόν του χρόνου  του 18μήνου επέρχεται εκ του νόμου η διάπλαση της νομικής θέσης του οφειλέτη στην οποία αποσκοπεί, αυτή δηλαδή της οριστικής απαλλαγής από το σύνολο των χρεών του. Συνέπεια της   απαλλαγής του οφειλέτη  είναι η  απόσβεση του  συνόλου των χρεών του, που συνιστά περίπτωση άφεση χρέους. Η συνέπεια αυτή, όπως και επί απαλλαγής του αρθ. 11 παρ. 1 του νόμου, καταλαμβάνει τους πιστωτές και τις πιστώσεις που έχουν ενταχθεί στη διαδικασία της ρύθμισης, όχι όμως και εκείνους που δε μετείχαν, πχ επειδή δεν τους κοινοποιήθηκε η αίτηση και  το δικαστήριο αγνοούσε την ύπαρξή τους ώστε να διατάξει την ένταξή τους κατ’ αρθ. 8 παρ. 1γ’ του νόμου (εφόσον βέβαια υπάρχουν περιθώρια, δηλαδή τα χρέη δεν υπερβαίνουν τα 20.000 ευρώ ), ως προς τους οποίους δεν αναπτύσσει αποτελέσματα η απαλλαγή του οφειλέτη . 

-Η διάταξη αυτή του αρθ. 5α παραπέμπει ρητά ως προς το θέμα της οριστικής απαλλαγής σ’ αυτή του αρθ. 11 παρ. 1. Συνεπώς ισχύουν αναλογικά  όσα και επί της απαλλαγής του οφειλέτη με την τήρηση των όρων της ρύθμισης του αρθ. 8 του νόμου. 

ΠΡΟΫΠΟΘΕΣΕΙΣ

1. Πάροδος του 18μήνου της προσωρινής απαλλαγής.     

2. Μη μεταβολή κατά τη διάρκεια της προσωρινής απαλλαγής των προϋποθέσεων του νόμου, δηλαδή αύξηση των περιουσιακών στοιχείων πέραν των 1.000 ευρώ,  διατήρηση των μηδενικών εισοδημάτων και της ιδιότητας του συνεργάσιμου δανειολήπτη.

3. Να μη συντρέχει περίπτωση εφαρμογής των διατάξεων του αρθ. 939 ΑΚ περί καταδολίευσης των δανειστών. Η επιφύλαξη του νόμου έχει την έννοια ότι η απόσβεση ή άφεση χρεών δεν επηρεάζει το δικαίωμα των πιστωτών να ζητήσουν τη διάρρηξη ενδεχόμενης καταδολιευτικής δικαιοπραξίας (βλ. σε Βενιέρη-Κατσά σελ. 82 με παραπομπές, ο Κρητικός υποστηρίζει ότι θα πρέπει να μην έχει γίνει απαλλοτρίωση ακινήτου κυρίως του οφειλέτη υπό τους όρους της διάταξης αυτής βλ. εκδ. 4η σελ. 249)  .

  Η  οριστική απαλλαγή από το σύνολο των χρεών επέρχεται μεν από την πάροδο του χρόνου  του 18μήνου, όμως για λόγους ασφάλειας δικαίου, όπως και επί της απαλλαγής του αρθ. 11 παρ. 1,  θα πρέπει να γίνει δεκτό ότι απαιτείται η έκδοση απόφασης που θα πιστοποιεί (αναγνωριστική) τη συνδρομή των προϋποθέσεων του νόμου και το επελθόν γεγονός της οριστικής απαλλαγής (αντ. Βενιέρης-Κατσάς εκδ. 3η σελ. 85). Το ότι χρειάζεται η έκδοση σχετικής απόφασης προκύπτει αφενός από τη ρητή παραπομπή στην ανάλογη περίπτωση της διάταξης του αρθ. 11 παρ. 1, και αφετέρου από το ότι  υπάρχουν ουσιώδη ζητήματα που    καθιστούν αναγκαία την παρέμβαση του δικαστηρίου για τη διερεύνησή τους ώστε να πιστοποιηθεί ότι έχει επέλθει η συνέπεια του νόμου, αυτή δηλαδή της οριστικής απαλλαγής. Τέτοια δε ζητήματα είναι η διερεύνηση της  διατήρησης αμετάβλητης της περιουσιακής κατάστασης του οφειλέτη κατά τη διάρκεια του 18μήνου. Έτσι μπορεί να κριθεί ότι   επελθούσα μεταβολή στα περιουσιακά στοιχεία δεν είναι τέτοια που να αναιρεί τη συνδρομή της προϋπόθεσης  της μη υπέρβασης της αξίας τους των 1.000 ευρώ. Παρόμοια περίπτωση αντιμετώπιση η ΕιρΑγρ 11/2016 ΝΟΜΟΣ στα πλαίσια της προσωρινής απαλλαγής, η οποία έκρινε ότι επιβατικό αυτοκίνητο, της πλήρους κυριότητας του οφειλέτη είχε εμπορική αξία 100 ευρώ, γιατί μπορούσε να δοθεί μόνο για παλαιά σίδερα, η αξία των οποίων ανερχόταν στο ποσό αυτό, επίσης δε ότι  είναι συνδικαιούχος με την πατέρα του λογαριασμού, ο οποίος   εξυπηρετεί τη σύνταξη του και ουσιαστικά λειτουργεί ως αντιπρόσωπος του πραγματικού δικαιούχου. Ανάλογα   ζητήματα μπορούν να  προκύψουν και  κατά διάρκεια του 18μήνου της προσωρινής απαλλαγής που καθιστούν αναγκαία τη δικαστική διερεύνηση και κρίση. 

  -Η σχετική διαδικασία προφανώς θα κινηθεί από τον οφειλέτη  που έχει έννομο συμφέρον, η δε αίτησή του θα πρέπει να κοινοποιηθεί σε όλους τους πιστωτές που μετέχουν στη διαδικασία, αλλά και στους τυχόν εγγυητές και συνοφειλέτες (βλ. παρακάτω κάτω από το αρθ. 11 για την απαλλαγή με την τήρηση της βασικής ρύθμισης του αρθ. 8 του νόμου) .

Το δικαστήριο για την πιστοποίηση της οριστικής απαλλαγής θα ερευνήσει τη συνδρομή των πιο πάνω προϋποθέσεων που θέτει η διάταξη του αρθ. 5α, δηλαδή   την πάροδο της  18μήνης προθεσμίας από την έκδοση της απόφασης περί προσωρινής απαλλαγής και τη μη μεταβολή των προϋποθέσεων  που θέτει η διάταξη αυτή κατά τη διάρκεια της προθεσμίας (αμετάβλητο της περιουσίας, μηδενικά εισοδήματα κλπ). 

Για το τελευταίο βέβαια οι πιστωτές μπορούν να ζητήσουν τη  έκπτωση του οφειλέτη από το καθεστώς της προσωρινής απαλλαγής (βλ. παραπάνω). Όμως αν δε συμβεί κάτι τέτοιο μπορούν   να προβάλουν την ουσιώδη μεταβολή  στα πλαίσια της δίκης για την πιστοποίηση της οριστικής απαλλαγής του, οπότε και εφόσον  αποδειχθεί   θα απορριφθεί η αίτηση περί οριστικής απαλλαγής (περίπτωση μη ευόδωσης της απαλλαγής ανάλογη αυτής του αρθ. 11 παρ. 1).  Να σημειωθεί ότι οι πιστωτές μπορούν να αντιλέξουν στην οριστική απαλλαγή και αν ακόμη δεν ζήτησαν την έκπτωση του οφειλέτη, παρότι συνέτρεχαν οι προϋποθέσεις της.
    Ι. Επιδόσεις - Συμμετοχή παραλειφθέντος πιστωτή- Η επίδοση στον εγγυητή 

  Με το ν. 3869/10   η προθεσμία επίδοσης ορίζονταν σε 1 μήνα από την κατάθεση της αίτησης (αρθ. 5 παρ. 1 ν. 3869/10). Στη συνέχεια   με τον τροποποιητικό  ν. 4161/13, αλλά και  κατά το ν. 4336/15  ( αρθ.  5 παρ. 1, ο οφειλέτης) ορίστηκε σε  15 ημέρες από την ολοκλήρωση της κατάθεσης της αίτησης.

Οι πιστωτές του οφειλέτη εντάσσονται στην κατηγορία των «εκ του νόμου διαδίκων», οι οποίοι αποκτούν την ιδιότητα αυτή με μόνη τη νομότυπη κοινοποίηση προς αυτούς της αίτησης, που είναι υποχρεωτική για τον οφειλέτη κατ’ αρθ. 5 του νόμου.

  Η έλλειψη ή ελαττωματικότητα της κλήτευσης πιστωτή που  περιλαμβάνεται στην αίτηση θεραπεύεται με   την παράσταση του κατά την πρώτη συζήτηση της επικύρωσης του προδικαστικού συμβιβασμού ή κατά τη συζήτηση της κύριας αίτησης. Ακόμη  θεραπεύεται  με την κατάθεση παρατηρήσεων στο φάκελο του ειρηνοδικείου (βλ. εισήγηση Κιουπτσίδου-Στρατουδάκη στο σεμινάριο της ΕΣΔ της 29ης/9/10 και σε Βενιέρη-Κατσά εκδ. 3η σελ. 324).      Εφόσον δε συμβεί κάτι από τα παραπάνω θα διαταχθεί η κλήτευσή του με διαταγή του δικαστηρίου κατ’ αρθ. 748 παρ. 3 ΚΠολΔ, μετά από αναβολή της υπόθεσης κατ’ εφαρμογή της 8 παρ. 1 γ’(ΕιρΠατρ 408/13 ΤΝΠ-ΝΟΜΟΣ ). 

 Παράλειψη πιστωτή: Η συμμετοχή  όλων των πιστωτών στη διαδικασία της ρύθμισης είναι υποχρεωτική λόγω της ανάγκης συνολικής διευθέτησης των χρεών του οφειλέτη κατ’ αρθρ.  8  παρ.1 εδ. γ’ ν. 3869/10. Στην περίπτωση, λοιπόν, που δεν έχει περιληφθεί στην αίτηση κάποιος πιστωτής , ο πιστωτής αυτός μπορεί   να καταστεί διάδικος με την άσκηση κύριας παρέμβασης    τόσο κατά την πρώτη όσο και κατά  τη δεύτερη  συζήτηση  (και προφορικά  αρθ. 54 ΠτωχΚ)με αίτημα να περιληφθεί η απαίτησή του στη ρύθμιση.   Επίσης μπορεί να καταστεί διάδικος με την  προσεπίκλησή του στη δίκη από τον οφειλέτη κατ’ αρθ. 753 ΚΠολΔ, χωρίς να απαιτείται στην περίπτωση αυτή η άσκηση κύριας παρέμβασης(βλ. ΕιρΠατρ 1483/15).  Μπορεί ακόμη να ενταχθεί στη ρύθμιση  και με μεταρρύθμιση της απόφασης κατ’ αρθ. 758 ΚΠολΔ (βλ. ΕιρΠατρ 662/2015 ). Σε ορισμένες περιπτώσεις ασκείται νέα συμπληρωματική αίτηση, η οποία περιέχει μόνο το νέο πιστωτή  με νέο σχέδιο διευθέτησης και κοινοποιείται και σ’ αυτούς της αρχικής αίτησης. Η αίτηση αυτή  συνεκδικάζεται με την αρχική.  
  Στην περίπτωση που έχει παραληφθεί απαίτηση μετέχοντος πιστωτή θα κληθεί ο οφειλέτης να συμπληρώσει την  αίτησή του κατά τις 744, 745 και 751 ΚΠολΔ, ως προς ην απαίτηση αυτή, με τις προτάσεις του και σχετική καταχώρηση στα πρακτικά (ΕιρΠατρ  444/15).

Η επίδοση στον εγγυητή και συνοφειλέτη: Με τη διάταξη του αρθ. 5 παρ. 1 ν.3869/10, όπως ισχύει μετά το ν. 4161/13  θεσπίζεται το υποχρεωτικό της επίδοσης της αίτησης στον εγγυητή(και στο συνοφειλέτη όπως γίνεται δεκτό βλ. σε Κρητικό εκδ. 3η σελ. 169), παράλληλα μ’ αυτήν προς όλους τους πιστωτές.  Η επίδοση αυτή αποτελεί αναγκαίο στοιχείο της προδικασίας.   Η μη επίδοση   καθιστά απαράδεκτη τη συζήτηση, απαράδεκτο το οποίο ισχύει έναντι όλων των μετεχόντων και το δικαστήριο θα διατάξει την επίδοση της αίτησης στον εγγυητή και την κλήτευση όλων των μετεχόντων στη νέα δικάσιμο που θα οριστεί  με την κλήση επαναφοράς της αίτησης προς συζήτηση (βλ. απόφαση προσωρινής διαταγής  ΕιρΠατρ 271-2015).   Μπορεί όμως ο εγγυητής ή συνοφειλέτης να παρασταθούν ασκώντας κύρια παρέμβαση με αίτημα την απόρριψη της αίτησης (το έννομο συμφέρον τους πηγάζει από τη ρύθμιση της διάταξης του αρθ. 12 του νόμου), οπότε καθίστανται διάδικοι και θεραπεύεται η έλλειψη και το απαράδεκτο από τη μη επίδοση. Με την επίδοση, ο εγγυητής και ο συνοφειλέτης καθίστανται αυτοδικαίως διάδικοι, εφόσον η επίδοση διατάσσεται από το νόμο κατ’ αρθ. 5 παρ. 1, και δεσμεύονται από την απόφαση.

     Το υποχρεωτικό της επίδοσης της αίτησης στον εγγυητή και συνοφειλέτη, αφορά μόνο τις αίτησης που κατατίθενται μετά το ν. 4161/13.  

 Μπορεί ο εγγυητής και συνοφειλέτης να υποβάλουν  κοινή αίτηση με τον πρωτοφειλέτη, η δε απόφαση θα περιλαμβάνει δύο διακριτές ατομικές ρυθμίσεις για τα ατομικά χρέη του καθενός και για το κοινό. Όμως επιβάλλεται η  επίδοση της αίτησης στον εγγυητή και στο συνοφειλέτη  αν έχουν υποβάλλει δική τους (χωριστή) αίτηση. 

Παράλειψη πιστωτή και τήρηση της προδικασίας: Είναι συνήθης στην πρακτική η παράλειψη  πιστωτή ή απαίτησης στο σχέδιο διευθέτησης των χρεών του οφειλέτη και την αίτηση του αρθ. 4 παρ. 1, παράλειψη  η οποία πρέπει υποχρεωτικά  και μπορεί να θεραπευτεί. Ανακύπτει  όμως το πρόβλημα της μη τήρησης της προδικασίας του δικαστικού ή προδικαστικού συμβιβασμού, στον οποίο,   είναι επίσης επιβεβλημένη η  συμμετοχή όλων των πιστωτών και πιστώσεων τόσο λόγω της συλλογικότητας της ρύθμισης όσο και λόγω της δυνατότητας επίτευξης συμβιβασμού με την συμφωνία της πλειοψηφίας των πιστωτών μέσω του μηχανισμού της υποκατάστασης (αρθ. 7 παρ. 2 του νόμου). 

Αντί λοιπόν της κήρυξης ως απαράδεκτης της συζήτησης λόγω μη τήρησης της προδικασίας του δικαστικού ή προδικαστικού συμβιβασμού  με όλους του πιστωτές, το δικαστήριο  στα πλαίσια των δυνατοτήτων που του παρέχει το ανακριτικό σύστημα στην εκούσια δικαιοδοσία (αρθ. 744   745 και 751 ΚΠολΔ), και με βάση την αρχή της οικονομίας της δίκης μπορεί να καλέσει τον οφειλέτη να υποβάλλει συμπληρωματικό σχέδιο κατά τη συζήτηση, στο οποίο θα περιλάβει και τις παραληφθείσες πιστώσεις,  επί του οποίου θα κληθούν να τοποθετηθούν οι πιστωτές. Ενδεχομένως δε να χορηγηθεί αναβολή προκειμένου να δοθεί ο χρόνος στους πιστωτές να απαντήσουν έχοντας πλέον ολοκληρωμένη την πρόταση του οφειλέτη , κάτι το οποίο δε χρειάζεται να συμβεί εφόσον  η πλειοψηφία των πιστωτών απαντήσει άμεσα εμμένοντας στην  αρνητική της θέση, γεγονός που καθιστά αδύνατη την επίτευξη συμφωνίας και με το μηχανισμό της υποκατάστασης του αρθ. 7 παρ. 2 του νόμου (ΕιρΠατρ 241/14 ΤΝΠ-ΝΟΜΟΣ).
Και εφόσον κατά τη συζήτηση της υπόθεσης (αρχική ή τη μετ’ αναβολή) το δικαστήριο,  με βάση τις απαντήσεις των πιστωτών διαπιστώσει ότι συντρέχουν οι προϋποθέσεις επίτευξης δικαστικού  ή προδικαστικού συμβιβασμού θα προβεί άμεσα στη επικύρωσή του και χωρίς σχετικό αίτημα  , υποκαθιστώντας ενδεχομένως την έλλειψη συγκατάθεσης των μειοψηφούντων πιστωτών που αντιτίθενται καταχρηστικά στο συμβιβασμό  (αρθ. 7 παρ. 2 όπως ισχύει), οπότε η αίτηση θεωρείται ως ανακληθείσα.  Εφόσον δε   η πλειοψηφία των πιστωτών εμμένει στην αρνητική της θέση ως προς το σχέδιο του οφειλέτη,  το δικαστήριο θα προχωρήσει στην έρευνα της υπόθεσης  και σε δικαστική ρύθμισης των χρεών αφού θα έχει πλέον τηρηθεί η επιβαλλόμενη προδικασία
ΚΟΙΝΗ ΑΙΤΗΣΗ ΚΑΙ ΣΥΝΕΚΔΙΚΑΣΗ ΑΙΤΗΣΕΩΝ 

Είναι επιτρεπτή η υποβολή κοινής αίτησης, καθόσον συντρέχουν οι προϋποθέσεις της απλής ενεργητικής ομοδικίας  (αρθ. 74 επ. ΚΠολΔ),  όπως και η συνεκδίκαση  (αρθ. 741 και 246 ΚΠολΔ), χωριστών αιτήσεων συνοφειλετών σ’ ολόκληρο, ή πρωτοφειλέτη και εγγυητή, καθόσον υπάρχει κοινή νομική   βάση και μεταξύ τους συνάφεια.   Ειδικά επί συνεκδίκασης συντρέχουν οι προϋποθέσεις του αρθ.  246 ΚΠολΔ, καθόσον οι υποθέσεις υπάγονται στην ίδια διαδικασία και επέρχεται μείωση των εξόδων, ενώ δεν ανατρέπεται η αυτοτέλεια κάθε έννομης σχέσης δίκης και  δε θίγεται ο προσωποπαγής χαρακτήρας του δικαιώματος κάθε οφειλέτη, αφού στην ίδια απόφαση θα περιέχονται δυο χωριστές ατομικές ρυθμίσεις. 

 ΕΞΑΙΡΕΣΗ ΒΕΒΑΡΥΜΕΝΗΣ ΜΕ ΑΣΦΑΛΕΙΑ ΚΥΡΙΑΣ ΚΑΤΟΙΚΙΑΣ

ΜΕΤΑΒΙΒΑΣΗ ΤΗΣ ΠΡΙΝ ΤΗΝ ΑΙΤΗΣΗ ΡΥΘΜΙΣΗΣ ΑΠΟ ΟΦΕΙΛΕΤΗ

 ΕΜΠΡΑΓΜΑΤΗ ΑΣΦΑΛΕΙΑ ΤΡΙΤΟΥ ΣΤΟ ΑΚΙΝΗΤΟ ΤΗΣ ΚΑΤΟΙΚΙΑΣ 

Ενδέχεται  το  ακίνητο της κατοικίας,  ο οφειλέτης να το   έχει  μεταβιβάσει πριν την κατάθεση της αίτησης κατά πλήρη κυριότητα σε τρίτο (πχ τέκνο). Μια τέτοια μεταβίβαση ενδεχομένως υπόκειται σε διάρρηξη με τη συνδρομή των προϋποθέσεων των αρθ. 939 επ. ΑΚ, ή μπορεί να οδηγήσει σε απόρριψη της αίτησης λόγω δολιότητας ή καταχρηστικότητας.  Εφόσον όμως δε συμβεί κάτι τέτοιο τίθεται ζήτημα προστασίας της κατοικίας αυτής, στην περίπτωση που είχε ήδη εγγραφεί επ’ αυτής εμπράγματη ασφάλεια υπέρ πιστωτή του οφειλέτη (πχ λήψη στεγαστικού δανείου και εγγραφή προσημείωσης ή υποθήκης προς εξασφάλιση του πιστωτή). 

Το ίδιο πρόβλημα ανακύπτει και στην περίπτωση κατοικίας τρίτου προσώπου, επί της οποίας εγγράφηκε με τη συναίνεσή του εμπράγματη ασφάλεια για την εξασφάλιση της απαίτησης από χορήγηση δανείου στον οφειλέτη. 

Ο οφειλέτης, βέβαια, δεν μπορεί να εντάξει στη ρύθμισή του την κατοικία αφού δεν έχει εμπράγματο δικαίωμα επ’ αυτής. Παράλληλα ο ενέγγυος αυτός πιστωτής μπορεί κατά το μέρος που δεν θα ικανοποιηθεί από τη ρύθμιση του οφειλέτη να στραφεί με την εμπράγματη αγωγή κατά του τρίτου κυρίου του ακινήτου.  Ο τελευταίος, κατ’ αρχάς, δεν μπορεί να ενταχθεί στις ρυθμίσεις του νόμου αφού δεν είναι ο ίδιος οφειλέτης του χρέους. Σύμφωνα, όμως, με τη διάταξη του αρθ. 1294 ΑΚ  παρέχεται  η δυνατότητα στον ιδιοκτήτη του   ακινήτου να εξοφλήσει το ενυπόθηκο χρέος  ώστε να αποφύγει την εκτέλεση  παρότι  δεν είναι ο ίδιος οφειλέτης.  Συνεπώς ο τρίτος αυτός κύριος του ενυπόθηκου ακινήτου θα πρέπει προκειμένου να αποφύγει τη σε βάρος του ακινήτου του εκτέλεση να υποβάλει δική του αίτηση εντάσσοντας το χρέος του οφειλέτη στις ρυθμίσεις του  νόμου 3869/10, μεταξύ των οποίων και αυτή του αρθ. 9 παρ. 2 για την εξαίρεση από την εκποίηση του ακινήτου της  κατοικίας. Η δυνατότητά του αυτή  βρίσκει έρεισμα στην πιο πάνω διάταξη του αρθ. 1294 ΑΚ σε συνδυασμό μ’ αυτή του αρθ. 1298 ΑΚ, σύμφωνα με την οποία ο τρίτος κύριος με την εξόφληση της ενυπόθηκης απαίτησης υποκαθίσταται στα δικαιώματα του ενυπόθηκου δανειστή (βλ. σε Κρητικό εκδ. 3η σελ. 330 και 410 και σε Βενιέρη-Κατσά σελ. 741, κατά τον οποίο ο τρίτος κύριος πρέπει να αντιμετωπιστεί ως ένα είδος συνοφειλέτη του οφειλέτη).
ΓΡΗΓΟΡΗΣ ΚΟΜΠΟΛΙΤΗΣ 
